text:
Suomessa LP-levyjen maahantuoja on ollut Finnlevy.
LP-levyn takakannessa on kuva yhtyeen kuudesta jäsenestä.


title: The Fatback Band

text: The Fatback Band on yhdysvaltalainen soul- ja street funk -yhtye.


title: The Fatback Band

text: Siltä on ilmestynyt muun muassa albumi "Keep on Steppin'" vuonna 1974 Polydor-levymerkillä. Albumin nimikappale oli yhtyeen ensimmäinen merkittävä hitti. Muista alkuaikojen kappaleista on nostettu esiin "Yum Yum (Gimme Some)" ja "Wicki Wacky". Myöhempiä tunnetumpia kappaleita ovat "Spanish Hustle" ja "Party Time".


title: The Fatback Band

text: Yhtyeen alkuaikojen yhteydessä on mainittu vertailukohteena War.


title: The Fatback Band

text: Vuoden 1975 joulukuussa yhtye sai Britanniassa ensimmäisen listahittinsä singlellä "Do the Bus Stop".


title: The Fatback Band

text: Vuoden 1976 helmikuussa on ilmestynyt albumi "Raisin' Hell". Samana vuonna julkaistiin hittikokoelma-albumi "The Best of" Spring-levymerkillä. Erään arvion mukaan kokoelma osoittaa kuinka nopeasti yhtye muuttui tavanomaiseksi diskoyhtyeeksi, mutta sai samalla suosiota Britanniassa. Samana vuonna yhtyeellä olikin siellä kiertue.


title: The Fatback Band

text: 7. toukokuuta 1976 on julkaistu single "Party Time".


title: The Fatback Band

text: Vuonna 1979 on ilmestynyt single "King Tim III (Personality Jock)". Artikkelissa The Sugarhill Gang on mainittu, että tämä on ensimmäisiä rap-tyylin edustajia.


title: The Fatback Band

text:
Beastie Boys -yhtyeen vuoden 1989 albumilla
"Paul's Boutique" kappaleessa "High Plains Drifter" on käytetty sämpleä The Fatback Bandin kappaleesta "Put Your Love (In My Tender Care)".


title: Timo Seppälä (tutkija)

text: Timo Seppälä (s. 1951) on farmakologian dosentti, lääketieteen ja kirurgian tohtori sekä suomalaisen antidopingtoiminnan asiantuntija. Seppälä aloitti vuonna 1988 Kansallisen Dopingtoimikunnan (KDT) lääkäriryhmässä. Sen jälkeen hän toimi KDT:tä seuranneissa kansallisissa antidopingorganisaatioissa lääketieteellisissä asiantuntijatehtävissä. Hän jäi eläkkeelle Suomen eettinen keskus SUEK ry:n lääketieteellisen johtajan tehtävistä vuonna 2017. Seppälän toimenkuvaan kuului erityisesti Kielletyt aineet ja menetelmät urheilussa -luettelon päivittäminen ja ylläpito Suomessa, urheilijoiden erivapausasioiden käsittely, dopingiin liittyvän tieteellisen tutkimuksen seuranta sekä asiantuntija-apu lääketieteellisissä asioissa, muun muassa dopingrikkomuksissa..


title: Timo Seppälä (tutkija)

text: Seppälä on tehnyt tutkimustyötä dopingin ohella myös huumeiden, psyykenlääkkeiden ja huumeanalyysien parissa, ja häntä on kuultu usein asiantuntijana näitä asioita käsittelevissä oikeudenkäynneissä. Hän erikoistui päihdelääketieteeseen vuonna 1993 ja liikennelääketieteeseen vuonna 1999.


title: Timo Seppälä (tutkija)

text: Vuonna 2002 Seppälä tuomittiin 80 päiväksi ehdolliseen vankeuteen törkeästä rattijuopumuksesta ja liikenneturvallisuuden vaarantamisesta, lisäksi hänelle tuomittiin 50 päiväsakkoa. Seppälä loukkaantui vuonna 2016 tapaturmaisesti ja joutui pyörätuoliin saatuaan selkäydinvamman.


title: Timo Seppälä (tutkija)

text: Seppälä palkittiin elämäntyöstään Suomen urheilugaalassa tammikuussa 2019 elämäntyöpalkinnolla.


title: Cyber Sub-Zero

text: Cyber Sub-Zero on fiktiivinen hahmo "Mortal Kombat" -pelisarjassa. Se on nuoremman Sub-Zeron kyborgimuoto. Hahmo esiintyi ensimmäisen kerran vuoden 2011 "Mortal Kombat" -pelissä, jossa Raiden muutti tulevaisuutta siten, että nuorempi Sub-Zero muutettiin kyborgiksi Smoken sijaan. Cyber Sub-Zero muistuttaa sinipanssaroitua kyborgia, jolla on samat kyvyt kuin alkuperäisellä Sub-Zerolla.


title: Cyber Sub-Zero

text: Cyber Sub-Zero nähtiin ensimmäisen kerran, kun Kabal onnistui pakenemaan Outworldista Earthrealmiin portaalin kautta. Cyber Sub-Zero taisteli Kabalia vastaan, mutta hävisi taistelun. Kabal vei Cyber Sub-Zeron Raidenin ja muiden luo, jotka uudelleenohjelmoivat Cyber Sub-Zeron takaisin hyväksi. Cyber Sub-Zero sai selville Sektorilta paikan, jonne Kano, Goro ja Kintaro olivat vanginneet Earthrealmin sotilaita. Cyber Sub-Zero jäädytti Kanon ja kukisti taistelussa Goron ja Kintaron vapauttaen vangitut sotilaat. Cyber Sub-Zero joutui taistelemaan Ermacia vastaan, mutta voitti hänet. Tämän jälkeen Cyber Sub-Zero lähtee estämään Quan Chitä toteuttamasta Shao Kahnin suunnitelmaa vangita kaikki Earthrealmin sielut. Cyber Sub-Zero kohtaa Noobin ja tunnistaa hänet vanhemmaksi veljekseen. Veljekset joutuvat taistelemaan keskenään ja Cyber Sub-Zero voittaa Noobin sanoen etteivät he ole enää veljeksiä. Nightwolf saapuu paikalle ja hoitaa työn loppuun Cyber Sub-Zeron puolesta. Myöhemmin Cyber Sub-Zero saa surmansa taistelussa Sindeliä vastaan. Tämän jälkeen langennut Cyber Sub-Zero nähdään Netherrealmissa Quan Chin orjana.


title: Gumbo

text: Gumbo on pataruoka, joka on peräisin Louisianasta. Sen pääainekset ovat roux-rasvasuuruksella sakeutettu kanaliemi, liha tai äyriäiset ja Cajunin keittiön "pyhä kolminaisuus" eli paprika, varsiselleri ja sipuli. Muina raaka-aineina käytetään okraa ja tomaattimurskaa sekä mausteina cayennepippuria, pippuria, suolaa tai mahdollisesti cajunmausteseosta. Gumbo-sanan juuret ovat bantukielissä, joista se on siirtynyt Louisianassa käytettyyn ranskaan muodossa "gombo" ja siitä amerikanenglantiin muodossa "gumbo".


title: The Convent

text: The Convent on Gibraltarin kuvernöörin virka-asunto. Se oli alkujaan fransiskaanimunkkien luostari, mistä on peräisin sen nimikin, The Convent ().


title: The Convent

text: Fransiskaanit tulivat Gibraltarille Kaarle I:n hallintokaudella. Heille myönnettiin maa-alue köyhien asuinalueelta, joka tunnettiin nimellä La Turba. Kirkko ja luostari valmistuivat 1531. Sisäänkäynti oli tuolloin rakennukset takaosassa, ja luostarialue ulottui nykyiselle John Mackintosh Hallille saakka. Englantilais-hollantilaisten joukkojen vallattua Gibraltar suurin osa espanjalaisista lähti maanpakoon. Fransiskaanit jäivät alueella vielä ainakin muutamaksi vuodeksi, mutta 1728 luostarista tehtiin kuvernöörin virka-asunto. Rakennukseen tehtiin laajoja uudistuksia 1700- ja 1800-luvuilla. Uudistukset tehtiin pääosin Yrjöjen ajan tyylillä, mutta mukana oli myös elementtejä viktoriaanisesta arkkitehtuurista.


title: The Convent

text: Rakennuksen ruokasalissa on Kansainyhteisön laajin heraldiikan näyttely. Siellä on Gibraltariin liittyvien merkkihenkilöiden vaakunoita, lippuja ja mottoja. Rakennuksen puutarha on hyvin hoidettu, ja sen puustoon kuuluu muun muassa vanhoja traakkipuita ja joitain harvinaisia ja eksoottisia puita. Puutarhassa on myös Edvard VII:n, Vilhelm II:n, Hirohiton ja Elisabet II:n istuttamat puut.


title: Riippukieli

text: Riippukieli on joskus hevosilla ja naudoilla ilmenevä vika, joka tarkoittaa kielen riiputtamista suusta. Monissa maissa vika on peruste kaupan perumiselle.


title: Ossian Riisla

text: Yrjö Ossian Riisla (vuoteen 1935 Fagerström; 8. marraskuuta 1889 Rymättylä – 26. helmikuuta 1957 Helsinki) oli suomalainen yritysjohtaja. Hän sai vuorineuvoksen arvonimen 1935. Hän oli useiden tukkuliikkeiden toimitusjohtaja vuosina 1917–1942 ja Tukkukauppojen Oy:n pääjohtaja 1942–1957.


title: Arthur Rindell

text: Arthur Rindell (1. lokakuuta 1852 Turku – 21. tammikuuta 1936 Turku) oli suomalainen maatalouskemisti. Hän oli Helsingin yliopiston maanviljelyskemian ja -fysiikan professori vuosina 1900–1919 ja maanviljelystaloudellisen tiedekunnanosaston ensimmäinen dekaani 1906–1919. Hän oli Åbo akademin sijaiskansleri 1918–1934. Hän julkaisi alan tutkimuksia ja oppikirjoja, muun muassa "Maanviljelyskemian ja maanviljelysfysiikan oppikirjan" (1920).


title: Lars-Ivar Ringbom

text: Lars-Ivar Edvin Ringbom (23. heinäkuuta 1901 Turku – 21. toukokuuta 1971 Turku) oli suomalainen taidehistorioitsija ja Åbo Akademin ylimääräinen professori.


title: Lars-Ivar Ringbom

text: Hänen veljiään olivat säveltäjä Nils-Eric Ringbom (1907–1988) ja kemisti Anders Ringbom (1903–1972). Hänen poikansa Sixten Ringbom (1935–1992) toimi Åbo Akademin taidehistorian professorina.


title: Jenni Kivioja

text: Jenni Tiina Marjaana Kivioja (s. 30. kesäkuuta 1987) on suomalainen seitsenottelija. Hänellä on SM-hopeaa seitsenottelussa Kalevan kisoissa 2011 ja pronssia Yleisurheilun sisäratojen Suomen-mestaruuskilpailuista 2011 400 metrin juoksusta. Hän on edustanut Iisalmen Visaa vuodesta 2008 lähtien, tätä ennen hänen seuranaan oli Kärsämäen Kataja.


title: Jenni Kivioja

text: Kivioja osallistui Helsingin EM-kisoihin 4x400 metrin viestijuoksussa.


title: HMS Finwhale (S05)

text: HMS Finwhale (viirinumero S05) oli Britannian Kuninkaallisen laivaston Porpoise-luokan sukellusvene.


title: HMS Finwhale (S05)

text: Alus tilattiin 19. huhtikuuta 1951 Cammell Lairdilta Birkenheadistä. Sen köli laskettiin 18. syyskuuta 1956 ja alus laskettiin vesille 21. heinäkuuta 1959. Alus valmistui 19. elokuuta 1960.


title: HMS Finwhale (S05)

text: Alus romutettiin 1988.


title: Veikko Rislakki

text: Veikko Rislakki (vuoteen 1935 Svanberg; 2. joulukuuta 1897 Hausjärvi – 14. joulukuuta 1991 Helsinki) oli suomalainen eläinlääkäri ja Eläinlääketieteellisen korkeakoulun ensimmäinen rehtori.


title: Veikko Rislakki

text: Rislakki opiskeli eläinlääkäriksi Saksan Hannoverissa Suomen valtion myöntämällä stipendillä, valmistui vuonna 1923 ja väitteli vuonna 1927 tohtoriksi suomalaisen hevosen rotuominaisuuksista. Hän työskenteli pitkään Valtion eläinlääkintälaboratoriossa ja vuodesta 1945 jonkin aikaa Hämeenlinnan piirieläinlääkärinä. Rislakki oli Valtion eläinlääketieteellisen laitoksen johtaja vuosina 1949–1962, Eläinlääketieteellisen korkeakoulun mikrobiologian ja epizootologian professori vuodesta 1962 sekä rehtori vuosina 1963–1965. Hän tutki muun muassa eläintuberkuloosia, luomistautia, salmonelloosia, porsasyskää, raivotautia ja leptospiroosia. Rislakki oli Suomen Eläinlääkäriyhdistyksen pitkäaikainen puheenjohtaja.


title: Veikko Rislakki

text: Hänen veljensä oli kirjailija Ensio Rislakki.


title: Gina Rinehart

text: Georgina ”Gina” Hope Rinehart (s. Perth, Australia) on australialainen yritysjohtaja ja kaivosmagnaatti. Hänen omaisuutensa arvo oli vuoden 2012 toukokuussa noin 23 miljardia euroa, mikä teki hänestä erään arvion mukaan tuolloin maailman rikkaimman naisen ja Australian rikkaimman henkilön. Maaliskuussa 2018 yhdysvaltalainen talousjulkaisu Forbes arvioi hänen varallisuudeen 17,4 miljardia dollaria. Tällöin hänet listattiin maailman seitsemänneksi rikkaimmaksi naiseksi. Forbes listasi hänet vuonna 2017 myös maailman 45. vaikutusvaltaisimmaksi naiseksi.


title: Gina Rinehart

text: Rinehart peri vuonna 1992 isältään, rautamalmin viennilla rikastuneen ja sittemmin liki konkurssiin ajautuneelta kaivosmagnaatti Lang Hancockilta tuolloin 75 miljoonan Australian dollarin arvoiseksi arvostetun omaisuuden. Rinehart kasvatti omaisuutta muun muassa myymällä kaivoksia ja kaivososuuksia, lisäämällä kaivostensa tuotantoa, ja myymällä rautaa. Hän toimii Australian West Perthista käsin toimivan Hancock Prospecting -holdingyhtiön hallituksen puheenjohtajana. Perheen varallisuuksia hallitaan tämän yhtiön välityksellä. Yhtiön omistuksiin kuuluu vuonna 2015 rautamalmin tuotannon aloittanut Roy Hillin kaivos. Yhtiö saa tietyn prosenttiosuuden julkisesti noteeratun Rio Tinto -kaivosjätin Hamersleyn rautakaivoksen liikevaihdosta. Hancock Prospecting omistaa puolet Rio Tinton kanssa perustetusta yhteisyrityksestä Hope Downs -hiiliesiintymän hyödyntämiseksi. Hänellä on myös 14 prosentin osuus julkisesti noteeratusta, öljyä ja maakaasua etsivästä ja tuottavasta Lakes Oil -yhtiöstä. Tämä yhtiö on sijoittanut myös uusiutuvaan energiaan.


title: Gina Rinehart

text: Rinehart omistaa myös mittavia maa-alueita, yhteensä 23 maatilaa. Hän on Australian kolmanneksi suurin karjankasvattaja, joka osti vuonna 2016 yhdessä kiinalaien sijoittajan kanssa S. Kidmann & Co. karjatilat, ja pyrkii laajentamaan tilojen tuotantoa. Tiloilla laidunnetaan ja kasvatetaan jopa 200 000 pään nautakarjaa. Tuotettu naudanliha on tarkoitus viedä ensisijaisesti Kiinan markkinoille.


title: Gina Rinehart

text: Rinehart on ollut kahdesti naimisissa ja hänellä on neljä lasta, kaksi kummastakin liitostaan. Hänen toinen aviomiehensä, yhdysvaltalainen yritysjuristi Frank Rinehart, kuoli 1980-luvun lopulla.


title: Gibraltar Kansainyhteisön kisoissa

text: Gibraltar on osallistunut Kansainyhteisön kisoihin viisitoista kertaa. Ensimmäisen kerran maa osallistui kisoihin vuonna 1958 Cardiffissa, Walesissa. Sen jälkeen maa on osallistunut jokaiseen kilpailuun. Gibraltar ei ole saavuttanut kisoista yhtään mitalia. Yhteensä Gibraltaria on edustanut Kansainyhteisön kisoissa 107 urheilijaa.


title: Jenni Kangas

text: Jenni Pirita Susanna Kangas (s. 3. heinäkuuta 1992) on suomalainen keihäänheittäjä, joka edustaa Seinäjoen Seudun Urheilijat -seuraa. Hänen ennätyksensä on Taipeissa Taiwanissa 25. elokuuta 2017 heitetty 60,98. Häntä valmentaa hänen isänsä Hannu Kangas.


title: Jenni Kangas

text: Kalevan kisoissa Kangas voitti Suomen mestaruuden vuonna 2017 tuloksella 59,33 ja vuonna 2018 tuloksella 57,09. Lisäksi hän on saanut hopeaa vuosina 2013 tuloksella 53,36, 2014 tuloksella 55,28 ja 2016 tuloksella 59,51 sekä pronssia vuonna 2011 tuloksella 49,91.


title: Jenni Kangas

text: Kangas sijoittui pronssille 22-vuotiaiden nuorten SM-seitsenottelussa Raisiossa 2012 . Seitsenottelun keihäänheitossa hän sai tuloksen 51,50.


title: Jenni Kangas

text: Hänellä on keihäänheitossa maaotteluedustuksia. Vuonna 2009 hän sijoittui Euroopan nuorten olympiafestivaaleilla Tampereella kahdeksanneksi, mutta karsiutui loppukilpailusta Bressanonen alle 18-vuotiaiden MM-kilpailuissa. Hän sijoittui yhdeksänneksi alle 20-vuotiaiden EM-kilpailuissa Tallinnassa 2011. Alle 23-vuotiaiden EM-kilpailuissa Tampereella 2013 hän oli neljäs tuloksella 54,11. Hän voitti alle 23-vuotiaiden Pohjoismaiden-mestaruuden 2014. Vuoden 2017 kesäuniversiadeissa hän sijoittui kolmanneksi.


title: Jenni Kangas

text: Kangas selvitti itsensä vuoden 2018 EM-kisoissa Berliinissä loppukilpailuun heittämällä kauden parhaan tuloksensa 59,96.


title: Ultramontanismi

text: Ultramontanismi ("ultra montes", eli "vuorten takana") on käsitys, jonka mukaan katolisen kirkon ongelmat johtuivat paljolti siitä, että kirkko oli ollut liian riippuvainen maallisista vallanpitäjistä. Nämä vallanpitäjät olivat usein Italian ulkopuolelta eli Roomasta katsoen "vuorten takaa".


title: Ultramontanismi

text: Ratkaisuna tähän pidettiin voimakasta paavia. Näkemys on peräisin Pius VII:ltä, joka Wienin kongressissa hankki lisää valtaa itselleen.


title: Panu Pasanen

text: Panu Ensio Pasanen (s. 31. joulukuuta 1987 Vihti) on suomalainen aitajuoksija. Hän edustaa Vihdin Viestiä ja häntä valmentaa Kari Toropainen.


title: Panu Pasanen

text: Aikuisten SM-kisoista Pasanen on voittanut ulkoradoilta kaksi pronssia Kalevan kisoissa 2009 ja Kalevan kisoissa 2010 400 metrin aitajuoksusta sekä hopeaa Kalevan kisoissa 2011. Sisäratojen SM-kilpailuista hän on voittanut pronssia 300 metrin aitajuoksussa 2012. Hän juoksi Ruotsi-Suomi-maaottelussa 2012 uuden ennätyksensä 52,02.


title: Panu Pasanen

text: Hänellä on maaotteluedustuksia.


title: Skarlet

text: Skarlet on fiktiivinen hahmo Mortal Kombat videopelisarjassa. Hänen ääninäyttelijänä toimii Dana Lyn Baron.


title: Skarlet

text: Skarlet on bonushahmo vuoden 2011 Mortal Kombat pelin (DLC)-versiossa. Skarlet on Shao Kahnin noitavoimilla ja soturien verellä luoma naissoturi, jonka tarkoitus on selvittää todellinen Quan Chin osallistumisen syy Mortal Kombat turnaukseen. Skarlet käyttää aseinaan kodachi-miekkoja ja kunai-veitsiä. Hahmo asetettiin lataukseen 21. kesäkuuta 2011.


title: Itämaittenkohokki

text: Itämaittenkohokki ("Silene csereii", syn. "Oberna csereii") on ruohovartinen, valkokukkainen kohokkikasvi.


title: Itämaittenkohokki

text: Monivuotinen itämaittenkohokki kasvaa 20–80 senttimetriä korkeaksi. Koko kasvi on kalju. Varsilehdet ovat ohuita, leveänpuikeita ja melkein sepiviä. Kukinto on harsu ja se saattaa koostua jopa 50:stä, valkoisesta, nuokkuvasta kukasta. Kukinnon ylimmät tukilehdet ovat kalvomaisia. Sekä verhiö että teriö ovat viisilehtisiä. Vaalea verhiö on ulkoverhiötön, pullea ja punertava- ja verkkosuoninen. Suonia on 10 pitkää ja 10 lyhyttä suonta, poikittaissuonet puuttuvat lähes kokonaan. Teriö on hieman vastakohtainen. Terälehdet ovat valkoisia, kaksijakoisia ja lähes lisäteriöttömiä, ja niiden liuskat ovat 3–5 mm leveitä. Suomessa itämaittenkohokki kukkii elo-syyskuussa. Hedelmä on kota.


title: Itämaittenkohokki

text: Suomessa tavattavista muista kohokkilajeista itämaittenkohokki muistuttaa hyvin paljon ahonurmikohokkia ("S. vulgaris" var. "vulgaris").


title: Itämaittenkohokki

text: Itämaittenkohokki on kotoisin Kaakkois-Euroopasta. Suomessa se on uustulokas, jota on tavattu satunnaisesti Etelä-Suomessa sekä joissakin Pohjanlahden satamakaupungeissa Oulua myöten.


title: Itämaittenkohokki

text: Suomessa itämaittenkohokki on tulokaslaji, jota on tavattu satamissa, myllyillä ja kaatopaikoilla.


title: HMS Sealion (S07)

text: HMS Sealion (viirinumero S07) oli Britannian Kuninkaallisen laivaston Porpoise-luokan sukellusvene.


title: HMS Sealion (S07)

text: Alus tilattiin 11. helmikuuta 1954 Cammell Lairdilta Birkenheadistä. Sen köli laskettiin 5. kesäkuuta 1958 ja alus laskettiin vesille 31. joulukuuta 1959. Alus valmistui 25. heinäkuuta 1961.


title: HMS Sealion (S07)

text: Alus romutettiin 1990.


title: HMS Cachalot (S06)

text: HMS Cachalot (viirinumero S06) oli Britannian Kuninkaallisen laivaston Porpoise-luokan sukellusvene.


title: HMS Cachalot (S06)

text: Alus tilattiin 19. huhtikuuta 1951 Scotts Shipbuilding and Engineering Companyltä Greenockista. Sen köli laskettiin 1. elokuuta 1955 ja alus laskettiin vesille 11. joulukuuta 1957. Alus valmistui 1. syyskuuta 1959.


title: HMS Cachalot (S06)

text: Alus romutettiin 1980.


title: Ibrahim-al-Ibrahim-moskeija

text: Ibrahim-al-Ibrahim-moskeija on Gibraltarin Europa Pointilla sijaitseva moskeija. Vuonna 1997 valmistuneen moskeijan lahjoitti Saudi-Arabian kuningas Fahd ibn ʿAbd al-ʿAzīz al-Saʿūd.


title: Ibrahim-al-Ibrahim-moskeija

text: Ibrahim-al-Ibrahim-moskeijan rakentaminen alkoi vuonna 1995 ja rakentamiseen meni kaksi vuotta. Moskeija avasi ovensa 8. elokuuta 1997. Rakentamisen kustannukset olivat noin 5 miljoonaa puntaa. Moskeijan lahjoitti Saudi-Arabian kuningas Fahd ja sen tarkoituksena on palvella erityisesti Gibraltarin marokkolaisia, joita on töissä alueella. Moskeijan on väitetty olevan suurin muslimimaiden ulkopuolelle rakennettu moskeija. Europa Pointiin rakennettuna se on myös Euroopan eteläisin moskeija. Moskeija on rakennettu kohti Gibraltarinsalmea ja Marokkoa.


title: Ibrahim-al-Ibrahim-moskeija

text: Tavallisen uskonnollisen käytön lisäksi moskeijassa on koulu, kirjasto ja luentosali. Moskeija on Gibraltarin turistikohteista yksi vierailluimmista.


title: Ibrahim-al-Ibrahim-moskeija

text: Moskeijan lähellä on suuri maanalainen vesisäiliö, joka tunnetaan nimellä "Nuns Well" ja joka rakennettiin ehkä jo maurien valtakaudella. Nunniin liittyvän nimensä se sai tarinan mukaan siitä, että Shrine of Our Lady of Europan nunnat käyttivät sitä aikanaan.


title: HMS Walrus (S08)

text: HMS Walrus (viirinumero S08) oli Britannian Kuninkaallisen laivaston Porpoise-luokan sukellusvene.


title: HMS Walrus (S08)

text: Alus tilattiin 11. helmikuuta 1954 Scotts Shipbuilding and Engineering Companyltä Greenockista. Sen köli laskettiin 12. helmikuuta 1958 ja alus laskettiin vesille 22. syyskuuta 1959. Alus valmistui 8. helmikuuta 1961.


title: HMS Walrus (S08)

text: Alus myytiin 1987.


title: HMS Talent (P337)

text: HMS Talent (viirinumerot P337 ja S37) oli Britannian Kuninkaallisen laivaston T-luokan sukellusvene.


title: HMS Talent (P337)

text: Alus tilattiin Vickers Armstrongilta Barrow-in-Furnessista. Sen köli laskettiin 21. maaliskuuta 1944 ja alus laskettiin vesille 13. helmikuuta 1945. Alus valmistui vielä samana vuonna 26. heinäkuuta.


title: HMS Talent (P337)

text: Alus romutettiin 1970.


title: Ma Long

text: Ma Long (s. 20. elokuuta 1988 Liaoning) on kiinalainen pöytätennispelaaja, joka on voittanut urallaan viisi maailmanmestaruutta. Longin uran suurin suoritus on joukkuepelin olympiakulta Lontoosta 2012. Hän voitti olympiakultaa myös neljä vuotta myöhemmin Rio de Janeiron olympialaisissa kaksinpelissä.


title: Johanna Peiponen

text: Johanna Kyllikki Peiponen (s. 18. joulukuuta 1990 Rovaniemi) on suomalainen kestävyysjuoksija. Hän edustaa Rovaniemen Lappia ja häntä valmentaa hänen äitinsä Aira Peiponen.


title: Johanna Peiponen

text: Vuonna 2008 Peiponen voitti 3 000 metrin juoksun Joensuun SM-hallikilpailuissa. Lahden Kalevan kisoissa 2012 hän oli 5 000 metrin juoksussa neljäs. Syyskuussa 2012 Peiponen voitti Kittilässä juostun Ruskamaratonin puolimaratonin ajalla 1.13.53. Miehistä häntä nopeammin juoksi vain Veli-Heikki Koivu. Vuonna 2013 Peiponen sai hopeaa maastojuoksun SM-kilpailuissa ja pronssia Vaasan Kalevan kisoissa 5 000 metrin juoksussa. Ensimmäisessä aikuisten Suomi–Ruotsi-maaottelussaan hän oli samana vuonna 5 000 metrillä toinen.


title: Johanna Peiponen

text: Kuopion Kalevan kisoissa 2014 Peiponen voitti 5 000 metrin Suomen-mestaruuden ajalla 16.23,02. Tampereen SM-hallikilpailuissa 2015 hän sai pronssia 3 000 metrin juoksussa. Peiponen voitti maastojuoksun Suomen-mestaruuden 2015. Kesäkuussa 2015 hän juoksi 10 000 metrillä Suomen 2000-luvun toiseksi kovimman tuloksen 33.10,10, jolla hän nousi Suomen kaikkien aikojen tilastossa seitsemännelle sijalle. Porin Kalevan kisoissa 2015 Peiponen oli 10 000 metrillä toinen ja 5 000 metrillä kolmas. Suomi-Ruotsi-maaottelussa Tukholmassa 2015 hän juoksi 10 000 metrin uudeksi ennätyksekseen 32.51,04, joka on Suomen kaikkien aikojen tilaston neljänneksi paras aika. Maastojuoksun EM-kilpailuissa 2015 Peiponen oli kymmenes. Marraskuussa 2015 Peiponen valittiin 10 000 metrille Amsterdamin EM-kisoihin 2016.


title: Johanna Peiponen

text: Sisäratojen SM-kilpailuissa Tampereella 2016 Peiponen saavutti hopeaa 3 000 metrin juoksussa. Huhtikuussa 2016 Peiponen juoksi 5 kilometrin maantiejuoksussa ajan 15.52, joka oli 16 sekuntia nopeampi kuin hänen ratajuoksuennätyksensä. Toukokuussa 2016 Peiponen juoksi 10 000 metrillä ajan 31.42,90, joka alitti Rion olympialaisten 2016 tulosrajan yli puolella minuutilla. Tulos oli Suomen kaikkien aikojen toiseksi paras tulos jääden Annemari Sandellin Suomen ennätyksestä vajaat kaksi sekuntia. 28. toukokuuta Peiponen juoksi 10 kilometrin maantiejuoksun Suomen ennätyksen 31.59. Aika on yli puoli minuuttia parempi kuin aikaisempi Tuija Toivosen ennätys.


title: Johanna Peiponen

text: Peiponen luopui heinäkuussa olympiapaikastaan: jo EM-kilpailuissa häntä oli vaivannut rasitusmurtuman esiaste.


title: HMS Armada (D14)

text: HMS Armada (viirinumero D14) oli Britannian Kuninkaallisen laivaston Battle-luokan hävittäjä, joka valmistui toisen maailmansodassa lopulla.


title: HMS Armada (D14)

text: Alus tilattiin 27. huhtikuuta 1942 Hawthorn Leslie and Companyltä Hebburnista työnumerolla J4584. Sen köli laskettiin vielä samana vuonna 29. joulukuuta telakkanumerolla 658 ja alus laskettiin vesille 9. joulukuuta 1943. Alus valmistui 2. heinäkuuta 1945.


title: HMS Armada (D14)

text: Alus saapui romutettavaksi 18. joulukuuta 1965.


title: Tunturikohokki

text: Tunturikohokki ("Silene acaulis") on vuoristoissa ja arktisilla alueilla tavattava pienikokoinen kohokkikasvi.


title: Tunturikohokki

text: Monivuotinen tunturikohokki muodostaa suuria patjamaisia kasvustoja. Varret kasvavat 5 cm pitkiksi. Neulasmaisen tasasoukat lehdet ovat tiheässä, 6–12 mm pitkiä ja tyvestä karvalaitaisia. Kukat ovat varren päissä yksittäin. Sekä kukan verhiö että teriö ovat viisilehtisiä. Terälehdet ovat lanttokärkisiä ja väriltään vaaleanpunaisia, joskus myös valkoisia. Tunturikohokki on kaksikotinen laji eli emi- ja hedekukat ovat eri yksilöissä. Emi on kolmevartaloinen, valkoiset heteet ulottuvat verhiön ulkopuolelle. Suomessa tunturikohokki kukkii heinä-elokuussa. Hedelmä on kota.


title: Tunturikohokki

text: Tunturikohokkia tavataan hajanaisella alueella pohjoisen pallonpuoliskon vuoristoissa ja arktisilla alueilla. Euroopassa lajia kasvaa Pyreneillä, Alpeilla, Apenniineilla, Balkanin vuoristoseuduilla, Karpaateilla, Skotlannissa, Islannissa, Färsaarilla, Huippuvuorilla, Skandeilla Etelä-Norjasta Kuolan niemimaalle sekä Luoteis-Venäjän arktisilla alueilla ja Uralilla. Pohjois-Amerikassa levinneisyysalue kattaa Alaskan, Kanadan arktiset alueet ja Kalliovuoret Kaliforniaan saakka.


title: Tunturikohokki

text: Suomessa tunturikohokki on pohjoisen Lapin alkuperäislaji. Sitä tavataan Käsivarren suurtuntureilla Enontekiöllä, Kilpisjärvellä, Utsjoella, Inarissa sekä Sodankylässä Venäjän rajan tuntumassa. Lajista on myös muusta levinneisyysalueesta erillään oleva vanha esiintymä Kainuun keskiosista.


title: Tunturikohokki

text: Tunturikohokki kasvaa tunturi- ja vuoristoseuduilla kalliorinteillä, soraisilla lumenviipymäpaikoilla sekä soraisilla ja hiekkaisilla järven- ja joenrannoilla. Laji on kalkinsuosija.


title: Gibraltarin maltalaiset

text: Gibraltarin maltalaiset ovat alun perin Gibraltarille Maltalta muuttaneita. Heitä muutti alueelle 1800-luvun lopulla ja 1900-luvun alussa. Maltalaisia juuria on nykyisin ehkä jopa kolmanneksella Gibraltarin väestöstä.


title: Gibraltarin maltalaiset

text: Gibraltar vaurastui laivastotukikohtansa ja Afrikkaan suuntautuvan kaupan takia 1800-luvulla. Tämä houkutti alueelle muuttajia muualta. Vuoteen 1885 mennessä Gibraltarilla asui noin 1 000 maltalaista. Maltalaisia oli töissä etenkin laivanrakennusteollisuudessa ja siihen liittyvissä muissa palveluissa. Osa toimi myös kauppiaina myyden alkoholia ja tupakkaa. Maltalaisten määrä alkoi kuitenkin laskea 1900-luvun alkupuolella. Vuonna 1912 heitä oli yhteensä enintään 700. Gibraltarille jääneet osallistuivat myöhemmin aktiivisesti taloudelliseen ja sosiaaliseen elämään. Suurin osa heistä kannattaa Gibraltarin pysymistä osana Yhdistynyttä kuningaskuntaa. Suurin osa on menettänyt yhteytensä Maltalle, mutta osa pitää yhteyksiä yllä etenkin maltalaisten katolilaisten pappien kautta. Tunnettuihin maltalaistaustaisiin gibraltarilaisiin kuuluu muun muassa poliitikko Peter Caruana.


title: Gibraltarin maltalaiset

text: Nykyisin maltalaiset ovat pitkälti sulautuneet muuhun väestöön ja maltalaistaustaista väestöä löytyy ympäri Gibraltaria.


title: Sahapistiäiset

text: Sahapistiäiset (Symphyta) on pistiäisten alalahko. Sahapistiäisiä on 14 heimoa ja noin 10 000 lajia, joista Suomessa elää noin 700.. Suomessa eläviä lajeja ovat mm. kääpiösahiainen, loissahiainen ja useat havupistiäiset. Sahapistiäisten suomenkielistä nimistöä vasta valmistellaan.


title: Sahapistiäiset

text: Nimi sahapistiäinen tulee sahareunaisesta munanasettimesta, joka useimmilla lajeilla on takaruumiinsa kärjessä. "Pistintä" eläin ei käytä hyökkäykseen tai puolustukseen, vaan siirtää sen avulla munansa kasvin solukkoon tai isäntäeläimeen.


title: Sahapistiäiset

text: Useimmat lajit liikkuvat keväällä ja varhaiskesällä. Aikuiset ovat lyhytikäisiä. Joidenkin lajien aikuiset eivät syö lainkaan, toiset imevät mettä kukista ja jotkin syövät pieniä hyönteisiä. Naaraat munivat yleensä lehtiin, oksiin tai puunrunkoihin. Puussa elävien lajien aikuistuminen saattaa kestää vuosia, lehdellä elävien vain pari viikkoa. Eräät lajit ovat kovakuoriaisten toukkien sisäloisia. Jotkut pistiäiset voivat olla toisten sahapistiäislajien toukkien loisia, esimerkiksi mäntypistiäislamuri, mäntypistiäispiinuri ja ahmaspistäiset.


title: Sahapistiäiset

text: Sahapistiäisten ruumiinrakenne on pysynyt nykyisen kaltaisena ainakin 225 miljoonaa vuotta ja eläimet ovat nykyisistä pistiäisistä alkeellisimpia. Sahapistiäisten keski- ja takaruumiin välissä ei ole selvää ampiaisvyötäröä, vaan ne ovat melko tasapaksuja koko pituudeltaan (vertaa sisartaksoni hoikkatyviset). Siipien suonitus on monimutkainen. Toukilla on jaokkeiset raajat keski- ja takaruumissa, paitsi kaivautuneina elävillä lajeilla, joilla raajat ovat lähes surkastuneet. Useimpien lajien toukat muistuttavat perhostoukkia, mutta niillä on vähintään kuusi paria käsnäjalkoja ja vain yksi pari pistesilmiä.


title: Sahapistiäiset

text: Monet sahapistiäiset, varsinkin mäntypistiäiset, aiheuttavat vahinkoa talousmetsille. Ruskomäntypistiäisen toukat voivat syödä männyistä useimmat vanhat neulaset, jolloin puun kasvu kärsii, vaikka uusimmat neulaset yleensä jäävätkin jäljelle. Yksittäinen tuho voi aiheuttaa 3–4 vuoden kasvua vastaavan menetyksen.


title: Neuner

text: Neuner on seuraavien henkilöiden sukunimi:


title: Falcon

text: Falcon on jalohaukkaa tarkoittava englanninkielinen sana, joka voi viitata seuraaviin asioihin:


title: Amanda Carreras

text: Amanda Carreras (s. 16. toukokuuta 1990 Gibraltar) on brittiläinen tennispelaaja. Parhaimmillaan hän on sijoittunut kaksinpelissä WTA-listan sijalle 285 toukokuussa 2016. Nelinpelissä hän on ollut samalla listalla parhaimmillaan sijalla 372 toukokuussa 2010. Carreras on voittanut urallaan yhdeksän ITF-turnausta kaksinpelissä ja 11 turnausta nelinpelissä. Hän on Gibraltarin menestyneimpiä naisurheilijoita. Häntä valmentaa Carlos Lobato.


title: Amanda Carreras

text: Vuonna 2012 Carreras oli yksi Lontoon olympialaisten soihdunkantajista.


title: Amanda Carreras

text: Carreras aloitti tenniksen pelaamisen yhdeksänvuotiaana. Ensimmäisessä kansainvälisessä junioriturnauksessa hän pelasi vuonna 2004. Hän on parhaimmillaan massakentillä. Hänen vahvuuksiinsa kuuluvat nopeus ja sitkeys. Hän on harjoitellut Sergi Brugueran tennisakatemiassa Barcelonassa.


title: Amanda Carreras

text: Vuonna 2007 Carreras voitti Rorosin Island Gamesissa kultaa kaksinpelissä ja joukkuekilpailussa. Sekanelinpelissä hän sai hopeaa.


title: Amanda Carreras

text: Carreras voitti uransa ensimmäiset ITF-turnaukset Antalyassa, Turkissa, toukokuussa 2009. Hän voitti siellä sekä kaksin- että nelinpeliturnaukset. Ensimmäisessä Antalyan 10 000 Yhdysvaltain dollarin turnauksessa hän voitti kaksinpelin loppuottelussa Garbiñe Muguruzan. Seuraavalla viikolla toisessa Antalyan turnauksessa hän päihitti kaksinpelin loppuottelussa Sandra Roman. Nelinpelivoitot Carreras otti italialaisen Valentina Sulpizion kanssa. Uransa kolmannen nelinpeliturnausvoittonsa Carreras saavutti Lara Arruabarrena-Vecinon kanssa Vallduxossa marraskuussa 2009.


title: Amanda Carreras

text: Toukokuussa 2010 Carreras ja Bianca Botto voittivat Rio de Janeiron 25 000 dollarin massakenttäturnauksen. He voittivat turnauksessa kaikki kolme parhaiten sijoitettua paria. Marraskuussa 2010 Carreras voitti Tunisiassa pelatun La Marsan nelinpeliturnauksen Sheila Solsona Carcasonan kanssa. Samassa turnauksessa hän voitti myös kaksinpelin. Loppukuusta Carreras voitti Vallduxon nelinpelin loppuottelussa Andrea Gámizin kanssa ykkössijoitetun parin. Lokakuussa Carreras edusti Gibraltaria Kansainyhteisön kisoissa ensimmäistä kertaa urallaan. Hän hävisi kaksinpelin toisella kierroksella Olivia Rogowskalle. GBC TV valitsi Carrerasin vuoden 2010 parhaaksi urheilijaksi Gibraltarissa.


title: Amanda Carreras

text: Kesäkuussa 2011 Carreras voitti Andrea Gámizin kanssa Montemor-o-Novon turnauksen Portugalissa. Wightsaaren Island Gamesissa 2011 Carreras voitti kultaa kaksinpelissä, nelinpelissä ja joukkuekilpailussa. Toukokuussa 2012 hän voitti Getxossa, Espanjassa ITF-kaksinpeliturnauksen loppuottelussa Yvonne Cavalle-Reimersin.


title: Amanda Carreras

text: Kesäkuussa 2013 Carreras sai villin kortin Britannian tennisliitolta Wimbledonin karsintoihin. Hän hävisi kuitenkin karsintojen ensimmäisellä kierroksella maailmanlistan sijalla 124 olleelle Brasilian Teliana Pereiralle. Marraskuussa 2014 Carreras voitti Vinaròsin ITF-turnauksen. Helmikuussa 2015 Carreros voitti kaksi Mallorcan ITF-turnausta. Kesäkuussa hän osallistui Wimbledonin karsintoihin, jossa hävisi avauskierroksella Mandy Minellalle. Syyskuussa Carreras voitti Santa Margherita di Pulan ITF-turnauksen. Marraskuussa hän voitti Benicarlon ITF-turnauksen.


title: Sušilovo

text: Sušilovo () on maalaiskunta ja sen keskuskylä Novgorodin alueen Borovitšin piirissä Venäjällä. Se sijaitsee Borovitšin, Okulovkan ja Kresttsyn välisen maantien varrella 20 kilometriä Borovitšista luoteeseen. Kylässä on reilut 200 ja kunnassa vajaat 800 asukasta (vuonna 2011).


title: Sušilovo

text: Sušilovon kunnan pinta-ala on 101 neliökilometriä. Se rajoittuu pohjoisessa Borovitšin piirin Sušanin, idässä Borovitšin ja etelässä Travkovon kuntiin sekä lännessä Okulovkan piiriin. Pinta-alasta 54,9 % on metsää ja 41,4 % maatalousmaata. Seudulla virtaavat Mstan sivujoet Šegrinka, Šilokata ja Sivelba. Kunnan alueella on kaksi luonnonmuistomerkkiä.


title: Sušilovo

text: Kuntaan kuuluu 22 kylää: Bobovik, Bolšoi Vjaznik, Derjagino, Domanino, Gainovo, Gorodok, Horomy, Ijevkovo, Ilovatik, Kotovo, Lebedka, Makarovo, Maslovka, Ovsjannikovo, Pavluškovo, Perelogi, Podborje, Sadovka, Šegrinov, Soinskoje, Sušilovo ja Vystavka. Neljässä kylässä ei ole lainkaan vakituista asutusta.


title: Sušilovo

text: Novgorodin Derevan viidenneksen Šegrinon pogostaan kuulunut Sušilovon kylä mainitaan ensimmäisen kerran vuonna 1495. 1900-luvun alussa se kuului Šegrinon volostiin. Vuonna 1910 volostissa oli 90 kylää ja 5 900 asukasta. Seudulla sijaitsivat Šegrinon, Brodnikin ja Jurjevon vanhat pogostat sekä kolme kartanoa. Sušilovon kyläneuvostoalue perustettiin vuonna 1927. Neuvostoaikana siellä toimi Rodina-niminen kolhoosi.


title: Sušilovo

text: Sušilovosta on maantie- ja linja-autoyhteydet Borovitšiin ja Novgorodiin. Tärkeimmät elinkeinot ovat maatalous ja puunjalostus. Kunnan alueella toimii maatalousyritys ja pieni sahalaitos. Lisäksi on 353 pientä yksityisviljelmää.


title: Sušilovo

text: Kylän palveluihin kuuluvat lastentarha ja alakoulu, kulttuuritalo, kirjasto, lääkintäasema ja posti. Vähittäiskaupasta vastaa Borovitšin piirin kulutusosuuskunta sekä kaksi yksityisyrittäjää.


title: Sušilovo

text: Sušilovon kylä koostuu etupäässä puutarhapalstojen ympäröimistä omakotitaloista. Seudun nähtävyyksiin kuuluvat 1800-luvulla rakennettu Šegrinon kirkko ja Maslovkan kylän kartanoalue.


title: No Easy Day

text: No Easy Day: The Firsthand Account of the Mission that Killed Osama bin Laden on muistelmateos, joka kertoo Osama bin Ladenin kuolemasta. Kirjoittaja Matt Bissonnette osallistui Navy SEAL -erikoisjoukkojen jäsenenä bin Ladenin surmanneeseen operaatioon.


title: No Easy Day

text: Osama bin Laden sai surmansa 2. toukokuuta 2011 Abbottabadissa Pakistanissa SEAL-joukkojen operaatiossa. Hänen muureilla suojattuun taloonsa hyökättiin kahdella helikopterilla.


title: No Easy Day

text: Ennakkotilaukset nostivat kirjan Amazon.com-verkkokaupan myydyimmäksi. Syyskuussa se ohitti USA Todayn myydyimpien listalla "Fifty Shades of Grey" -romaanin. Puolustusministeriö saattaa haastaa Bissonnetten oikeuteen salassa pidettävien tietojen vuotamisesta. Kustantajan lakimies oli tarkistanut mahdollisesti arkaluonteiset tiedot etukäteen, mutta Pentagonin tai CIA:n edustajat eivät olleet nähneet kirjaa.


title: No Easy Day

text: Kirja ilmestyi lokakuussa Otavan kustantamana suomeksi nimellä "Kova päivä – Hyökkäys Osama bin Ladenin piilopaikkaan."


title: Dimitrie Leonidan metroasema

text: Dimitrie Leonida on tammikuussa 1986 avattu Bukarestin metron linjan 2 asema. Se sijaitsee Șoseaua Berceni -kadun varrella, Sektori 4:n alueella, Bukarestissa, Romanian pääkaupungissa. Metroasema sai Dimitrie Leonida -nimensä kesällä 2009, johon saakka asema tunnettiin nimellä IMGB alueella sijaitsevan terästehtaan mukaan.


title: Dimitrie Leonidan metroasema

text: Dimitrie Leonida on toiseksi viimeinen asema ennen Bercenin pääteasemaa. Piperaan päin mentäessä puolestaan Apărătorii Patriei on edeltävä asema.


title: Udino

text: Udino () on taajama Novgorodin alueen Borovitšin piirin Kontšanskoje-Suvorovskojen kunnassa Venäjällä. Se sijaitsee Udinajoen rannalla 17 kilometriä Kontšanskoje-Suvorovskojesta itään. Taajamassa on vajaat 250 asukasta (vuonna 2011).


title: Udino

text: Udino on Kontšanskoje-Suvorovskojen kunnan toiseksi suurin asutuskeskus. Vuoteen 2010 saakka se muodosti lähikylineen erillisen kunnan.


title: Udino

text: Taajama koostuu etupäässä puutarhapalstojen ympäröimistä omakotitaloista. Siellä toimii kartonkipakkaustehdas. Palveluihin kuuluu lastentarha ja alakoulu, kulttuuritalo, kirjasto lääkintäasema, posti ja kauppa. Udinosta on linja-autoyhteys Borovitšiin.


title: Sopiny

text: Sopiny () on kylä Novgorodin alueen Borovitšin piirin Kontšanskoje-Suvorovskojen kunnassa Venäjällä. Se sijaitsee pienen Sopinskojejärven itärannalla neljä kilometriä Kontšanskoje-Suvorovskojesta koilliseen. Kylässä on 38 asukasta (vuonna 2011).


title: Sopiny

text: Sopinyn pogosta ja paikalla sijainnut pieni luostari mainitaan 1500-luvun asiakirjoissa. Luostari lakkautettiin 1700-luvulla ja sen kirkon alttarin paikalle pystytettiin tsasouna. 1700–1800-luvuilla kylään rakennettiin kaksi kirkkoa. Myöhemmin se kuului Kontšanskojen volostiin.


title: Sopiny

text: Kylä koostuu puutarhapalstojen ympäröimistä omakotitaloista. Sen lähellä sijaitsee 700–900-luvuilta peräisin oleva asuinpaikka ja kumpuhauta. Nähtävyyksiä ovat vuosina 1747–1762 pystytetty Neitsyt Marian syntymän kirkko sekä Aleksandr Suvorovin vuosina 1800–1801 rakennuttama Pyhän Kolminaisuuden kirkko. Kylässä toimii kauppa ja sieltä on linja-autoyhteys Borovitšiin.


title: Bengalinkettu

text: Bengalinkettu ("Vulpes bengalensis") on Intian niemimaalla elävä kotoperäinen kettulaji.


title: Bengalinkettu

text: Bengalinkettu on kettujen suvun (Vulpes) pienikokoinen laji. Täysikasvuisen yksilön pituus ilman häntää on noin 45 cm ja sen tuuhea häntä on 25 cm pitkä. Bengalinkettu painaa 2.5 - 4 kiloa. Ketun väri voi vaihdella ruskean ja harmaan eri sävyjen välillä. Sillä on selkäpuolta vaaleampi vatsanalus, ruskeat jalat ja musta hännänpää. Bengalinkettu on punakettua (V. vulpes) selvästi hentorakenteisempi.


title: Bengalinkettu

text: Lajia esiintyy koko Intian niemimaalla lukuun ottamatta äärimmäisen kuivia alueita ja kosteita metsiä. Levinneisyyttä rajoittavat Himalajan vuoristo ja Induksen jokilaakso.


title: Bengalinkettu

text:
Bengalinketut muodostavat parisiteitä, mitkä saattavat kestää eläinten koko eliniän ajan. Kiima-aika sioittuu syksyyn (yleensä loka-marraskuulle). Naaraan kantoaika kestää 50-60 päivää, minkä jälkeen se synnyttää 2-4 pentua.
Pennut syntyvät sokeina ja painavat syntyessään alle sata grammaa. Pentujen silmät aukeavat noin 10-14 vuorokauden kuluttua. Uros auttaa naarasta pentujen kasvattamisessa tuoden pesälle ruokaa. Lisäksi ryhmän muut naaraat saattavat auttaa poikasten hoitamisessa.


title: Bengalinkettu

text: Bengalinkettu syö jyrsijöitä, pieniä liskoja, rapuja, termiittäjä, hyönteisiä, pieniä lintuja sekä hedelmiä.


title: Tamara (hevonen)

text: Tamara (1958 – ?) oli Suomessa syntynyt orlov-sukuinen ravihevonen. Se voitti Käpylän raviradalla 14. heinäkuuta 1960 ajetun ensimmäisen suomalaisille lämminverisille tarkoitetun ravilähdön. Kilpailuoikeus lämminverihevosille oli myönnetty vuotta aikaisemmin. Tuomo Mäkelän ohjastama tamma saavutti kyseisessä kilpailussa 1200 metrin matkalla kilometriajan 33,2.


title: Tamara (hevonen)

text: Tamaran emä oli Neuvostoliitossa syntynyt tamma Suosikki, joka oli yksi presidentti Urho Kekkosen vuonna 1958 Neuvostoliiton johtajalta Nikita Hruštšovilta lahjaksi saamista hevosista. Tamaran kasvattajaksi on Suomen Hippoksen rekisteriin merkitty käytännön mukaisesti sen emän omistaja eli presidentti Kekkonen.


title: Tamara (hevonen)

text: Tamara kilpaili uransa Tuomo Mäkelän omistuksessa ja valmennuksessa. Hän oli ostanut hevosen Kekkoselta varsana. Vuonna 1962 tamma voitti ensimmäistä kertaa kilpaillun lämminveristen Suomen mestaruuden.


title: Reijo Jyrkiäinen

text: Reijo Einari Jyrkiäinen (s. 6. huhtikuuta 1934 Suistamo) on suomalainen säveltäjä, musiikkitieteilijä ja hallintomies.


title: Reijo Jyrkiäinen

text: Jyrkiäinen opiskeli sävellystä Sibelius-Akatemiassa Nils-Eric Fougstedtin ja Joonas Kokkosen johdolla ja sai sävellysdiplomin vuonna 1963. Hän jatkoi sävellysopintojaan Darmstadtin kursseilla vuosina 1962–1964 ynnä muualla Euroopassa. Hänen sävellystuotantonsa on suppea, ja se käsittää vain muutamia kamarimusiikkiteoksia sekä elektronimusiikkia. Hän kuului 1960-luvulla suomalaisen elektronimusiikin uranuurtajiin ja loi teoksiaan Yleisradiossa. Hän piti vuonna 1963 Ilkka Kuusiston kanssa yhteisen sävellyskonsertin.


title: Reijo Jyrkiäinen

text: Lisäksi Jyrkiäinen opiskeli musiikkitiedettä Helsingin yliopistossa ja tutki Arnold Schönbergin ja Béla Bartókin musiikkia. Hän suoritti lisensiaatintutkinnon vuonna 1967 ja väitteli tohtoriksi vuonna 2012 Bartókin jousikvartetoista.


title: Reijo Jyrkiäinen

text: Työuransa Jyrkiäinen teki Yleisradiossa, jossa hän toimi musiikkitarkkailijana (1957–1966) ja taidemusiikkipäällikkönä (1967–1971), sekä Helsingin kaupungin palveluksessa, ensin kaupunginorkesterin intendenttinä (1971–1990) ja sitten kulttuuriasiainkeskuksen musiikkiasiain päällikkönä (1990–1997).


title: Åminnen kartano (Raasepori)

text: Åminnen kartano on kartano nykyisessä Raaseporin kaupungissa, entisen Pohjan kunnan alueella. Se on ollut muun muassa Hisingerin, Aminoffin ja Linderin aatelissukujen omistuksessa. Vuodesta 1986 se on toiminut Nordcenter-golfkeskuksen klubirakennuksena.


title: Åminnen kartano (Raasepori)

text: Åminnen kartanolla on pitkä historia. Kartano syntyi 1570-luvulla kolmesta Åminnen kylän rälssikartanosta ja oli silloin Gustav Finckenin perillisten omistuksessa. Tämän jälkeen kartano oli muutaman vuosisadan ajan eri sotilassukujen omistuksessa. Suuren Pohjan sodan aikana (1700–1721) Majuri Gustav Wallace omisti Åminnen kartanon, jonka jälkeen hänen hyvä sotilasystävänsä Fredrik Toll osti kartanon itselleen. Tollin kuoleman jälkeen Wallace asettui taas Åminnegårdin herraksi, jonka hänen poikansa Carl Fredrik Toll peri. Carl Toll hoiti kartanon isännyyttä ja siihen liittyviä yrityksiä kuten sahaa, myllyä ja tiilitehdasta yli 50 vuotta. Nykyisenä klubiravintolana toimivan kartanorakennuksen keskiosan alakerta lienee 1700-luvun puolivälistä. Toisen kerroksen rakennutti vuosisadan jälkipuolella kartanon silloinen omistaja Carl Fredrik Toll. Rakennus sai tuolloin kustavilaiset piirteensä. Uusklassiset sivusiivet ovat 1800-luvulta.


title: Åminnen kartano (Raasepori)

text:
Hisingerin suvulta kartano siirtyi mustiolaiselle ruukkipatruuna Magnus Linderille. Vuonna 1831 Magnus Linderin veli, Carl Anton, sai Åminnen kartanon osana Mustion perintöosuutta. Eversti Carl Anton Linder asui Åminnen kartanossa kuolemaansa vuoteen 1866 saakka. Hänen nuorempi poikansa Ernst Linder peri omaisuuden. Hänen elämänsä jäi kuitenkin lyhyeksi, kun hän kuoli vain 30-vuotiaana lavantautiin kotonaan Åminneforsissa. Hänen leskensä joutui myymään Åminnen kartanon notaari Gustav Westmannille, joka teki konkurssin vuonna 1890, jolloin Fiskars Oy osti kartanon pakkohuutokaupasta. Fiskars Oy myi vuonna 1972 Åminnen kartanon Ovako Steel Oy:lle. Vuonna 1986 perustetun Oy Nordgolf Ab:n ensimmäisen hallituksen puheenjohtajan K. E. Lindqvistin aikana Oy Nordgolf Ab osti kartanon Ovako Steel Oy:ltä samana vuonna, jolloin myös alkoi Fream-kentän rakentaminen.
Åminnen kartanon saneeraus saatiin valmiiksi kesällä 1988 sisustusarkkitehti Leena Kolisen johdolla. Kartanoon rakennettiin pukuhuoneet, peseytymistilat, ravintola-, oleskelu- ja kokoustilat sekä pieni kahvila. Kartanoa uudistettiin vuonna 1995 nostamalla kirjasto yläkertaan, jotta ruokailijoille saatiin enemmän tilaa alakertaan. Kartanon uusittu terassi otettiin käyttöön vuonna 2002. Samassa yhteydessä uusittiin myös kartanon julkisivu.


title: Ruskonurmiyökkönen

text: Ruskonurmiyökkönen ("Caradrina morpheus") on erittäin yleinen keskikesän yöperhoslaji.


title: Ruskonurmiyökkönen

text: Ruskonurmiyökkönen on suunnilleen keskikokoinen, hieman hennonoloinen yökköslaji. Etusiivet ovat pohjaväriltään vaihtelevat, mutta tavallisimmin vaalean kellanruskeat. Siipien kuviointi on vaaleanruskeaa. Poikkiviirut erottuvat melko hyvin ja siiven kärkiosassa on selvästi muuta siipeä tummempi vyö. Munuaistäplä on iso, tasaisen tummanruskea ja erottuu selvästi ilman erillistä reunaviirua. Myös rengastäplä on ruskea, mutta erottuu joskus huonosti. Sekä munuais- että rengastäplän läpi kulkee ohut, hiukan oranssinsävyinen juova. Takasiivet ovat likaisenvalkoiset ja niissä on vaihtelevissa määrin tummempi, kellanruskea ulkoreunus. Siipiväli on 30–35 mm


title: Ruskonurmiyökkönen

text: Lajilta tunnetaan tumma muoto "f. obscura", jonka poikkiviirut ovat vaaleat.


title: Ruskonurmiyökkönen

text: Muutamat muut yleiset lajit muistuttavat paljon ruskonurmiyökköstä. Näitä ovat erityisesti keltasänkiyökkönen ("Hoplodrina octogenaria") sekä harmosänkiyökkönen ("Hoplodrina blanda").


title: Ruskonurmiyökkönen

text: Lajin pääasiallinen levinneisyysalue on Eurooppa ja Pohjois-Aasia. Lisäksi laji on kulkeutunut ihmisen mukana Pohjois-Amerikkaan. Suomessa ruskonurmiyökköstä tavataan erittäin yleisenä Etelä- ja Keski-Suomessa, mutta hajanaisia havaintoja on Lapissa aina Enontekiöltä saakka. Lentoaika on kesäkuun lopulta elokuun alkuun. Elo-syyskuussa saatetaan tavata vähälukuisen toisen sukupolven yksilöitä.


title: Ruskonurmiyökkönen

text: Ruskonurmiyökköstä tavataan hyvin monenlaisissa ympäristöissä puistoissa, puutarhoissa ja joutomailla. Erityisesti lämpimät ja avoimet ympäristöt ovat lajille ilmeisesti erityisen mieluisia. Aikuiset perhoset lentävät helposti valolle, mutteivät kovinkaan hyvin syötille. Laji saattaa olla sopivalla paikalla ja parhaana lentoaikanaan tavattoman runsaslukuinen ja valopyydyksiin saattaa aikaa myöten kertyä tuhansia yksilöitä. Perhoset lentävät illan hämärryttyä matalalla kasvillisuuden yläpuolella.


title: Ruskonurmiyökkönen

text: Laji talvehtii täysikasvuisena toukkana.


title: Ruskonurmiyökkönen

text: Toukka syö monia ruohovartisia kasveja, mm. voikukkia ("Taraxacum") sekä nokkosia ("Urtica").


title: Keltasänkiyökkönen

text: Keltasänkiyökkönen ("Hoplodrina octogenaria") on Etelä- ja Keski-Suomessa erittäin yleinen kellertävä yöperhonen.


title: Keltasänkiyökkönen

text: Rotevatekoinen, yleisväriltään kellanruskea, likimain keskikokoinen yökköslaji. Perhosen yleisvaikutelma on kirjava, kellansävyinen ja etusiivessä kapean vaalean juovan reunustamat rengas- ja munuaistäplä ovat selvästi siipien pohjaväriä tummemmat. Etusiiven keskiosassa sen poikki kulkee tumma keskivarjo ja ulompi poikkiviiru muodostaa yleensä yhtenäisen juovan. Takasiivet ovat koiraalla vaaleanharmaat, hieman etusiipiä vaaleammat ja ulkoreunaa kohti tummuva. Naaraalla tasaisemman harmaat. Takasiipien siipisuonet eivät erotu hyvin. Siipiväli 32–35 mm.


title: Keltasänkiyökkönen

text: Hyvin samannäköinen laji on etenkin harmosänkiyökkönen ("Hoplodrina blanda"), jonka erottaminen keltasänkiyökkösestä voi olla joskus vaikeaa. Ilman tarkempaa tutkimista myös sekoittaminen ruskonurmiyökköseen ("Caradrina morpheus") on mahdollista.


title: Keltasänkiyökkönen

text: Lajia tavataan Euroopasta Itä-Siperiaan ulottuvalla vyöhykkeellä. Suomessa se on maan etelä- ja keskiosien asukki levinneisyyden pohjoisrajan ollessa suunnilleen Kokkola-Lieksa-linjalla. Perhosten lento alkaa kesäkuun loppupuolella ja jatkuu elokuun puoleenväliin huipun sijoittuessa heinäkuun keskivaiheille.


title: Keltasänkiyökkönen

text: Keltasänkiyökkönen elää hyvin monenlaisissa avoimissa ympäristöissä, etenkin lämpimillä rinnepaikoilla, puutarhoissa ja pellonreunamilla. Esiintymispaikallaan se on yleensä runsaslukuinen. Perhoset lentävät pimeän turvin ja tulevat valolle, harvemmin syötille.


title: Keltasänkiyökkönen

text: Keskenkasvuinen toukka talvehtii ja koteloituu keväällä maaperään.


title: Keltasänkiyökkönen

text: Toukka syö etenkin hierakoita ("Rumex"), mutta myös monia muita ruohovartisia kasveja.


title: Mood

text: Mood on suomalaisen Neljä Ruusua -yhtyeen seitsemäs studioalbumi ja ensimmäinen 4R-nimellä julkaistu englanninkielinen albumi, joka julkaistiin maaliskuussa 1996. Levyn on tuottanut Broon. Albumi nousi parhaimillaan Suomen virallisen albumilistan kärkeen. Yhteensä listaviikkoja levylle kertyi kymmenen. Albumi ylitti kultarajan julkaisuvuonnan, ja yhteensä sitä on myyty yli 20 000 kappaletta.


title: Mood

text: Levyn nimikkokappale julkaistiin ensimmäisenä singlenä, ja se nousi singlelistan kolmannelle sijalle, radiolistan sijalle kymmenen ja Rumban 50 Hittiä -listan sijalle kahdeksan. Toinen single ”Loving the Alien” nousi singlelistan sijalle 16 ja 50 Hittiä -listan sijalle seitsemän. Kappaleeseen kuvattiin myös Jari Matalan ohjaama musiikkivideo. ”Come Down” nousi singlelistan sijalle 11 ja 50 Hittiä -listan sijalle 18. Kappaleeseen kuvattiin myös Aulis Moision ja Tommi Tikan ohjaama musiikkivideo.


title: Mood

text: Kaikki san. Ilkka Alanko ja Adam Pearson, säv. Kode Koistinen sekä sov. Broon ja 4R, ellei muuta mainittu.


Mood


title: Mood

text: Muut esiintyjät


title: Mood

text: Tuotanto


title: Harmosänkiyökkönen

text: Harmosänkiyökkönen ("Hoplodrina blanda") on Etelä- ja Keski-Suomessa hyvin yleinen kesän loppupuoliskon yöperhoslaji.


title: Harmosänkiyökkönen

text: Rotevarakenteinen, mutta hieman keskikokoa pienempi ja yleisvaikutelmaltaan mitäänsanomattoman harmaa yökkönen. Etusiiven pohjaväri on tasaisen harmaa ja siiven pinta melko kiiltävä. Siipien kuviona erottuvat lähinnä rengas- ja munuaistäplä, jotka eivät ole kovinkaan paljon siiven pohjaväriä tummemmat, mutta terävästi vaaleankellertävän viirun reunustamat. Ulomman poikkiviirun kohdalla erottuu selvästi siiven poikki kulkeva rivi mustia pisteitä ja siiven kärkiosassa on hieman vaaleampi ohut poikkiviiru. Takasiivet ovat selvästi etusiipiä vaaleammat, lähes valkoiset, ulkoreunasta hieman harmahtavat. Naaraalla takasiipien väri on koirasta tummempi. Takasiivissä siipisuonet erottuvat hyvin. Siipiväli 31–35 mm.


title: Harmosänkiyökkönen

text: Hyvin samankaltainen laji on etenkin keltasänkiyökkönen ("Hoplodrina octogenaria"). Myös ruskonurmiyökkönen ("Caradrina morpheus") voi tuottaa lajinmääritysvaikeuksia.


title: Harmosänkiyökkönen

text: Harmosänkiyökkösen levinneisyys kattaa koko Euroopan pohjoisimpia osia lukuun ottamatta. Idässä sitä tavataan Keski-Aasiaan ja Tiibetiin saakka. Suomessa sitä tavataan suunnilleen Oulu-Lieksa-linjan eteläpuolella. Yökköset lentävät yhtenä sukupolvena heinäkuun alkupuoliskolta elokuun lopulle huipun osuessa heinä-elokuun vaihteeseen.


title: Harmosänkiyökkönen

text: Harmosänkiyökkösen tyypillistä elinympäristöä ovat kuivahkot, lämpimät ja avoimet, hiekkapohjaiset alueet. Se viihtyy kuitenkin myös kosteammilla paikoilla. Lento tapahtuu hämärän laskeuduttua. Laji tulee huonosti syötille, mutta hyvin valolle ja sopivalla paikalla perhonen voi olla varsin runsas.


title: Harmosänkiyökkönen

text: Toukka talvehtii ja koteloituu keväällä maaperään.


title: Harmosänkiyökkönen

text: Toukka elää monilla ruohovartisilla kasveilla, kuten maksaruohoilla ("Sedum"), ratamoilla ("Plantago") ja voikukilla ("Taraxacum").


title: Europa Universalis IV

text: Europa Universalis IV on Paradox Development Studion kehittämä ja Paradox Interactiven julkaisema reaaliaikainen suurstrategiapeli, joka julkaistiin elokuussa 2013 Microsoft Windowsille, Linuxille ja OS X:lle. Se kuuluu "Europa Universalis" -pelisarjaan. Pelissä pelaajat voivat hallita valitsemaansa maata vuosina 1444–1821. Pelin tärkeitä osa-alueita ovat esimerkiksi diplomatia, kaupankäynti ja sotiminen.


title: Europa Universalis IV

text: Pelissä on tarkoituksena johtaa yhtä pelin valtioista tekemällä päätöksiä ja toimintoja esimerkiksi valtion hallitsemiseen, diplomaattisiin suhteisiin, kaupankäyntiin ja sotimiseen liittyen. Tärkeitä resursseja ovat esimerkiksi dukaatit, jotka toimivat rahayksikkönä, miesvahvuus ja hallitsijapisteet, joiden määrään vaikuttavat hallitsijan kyvyt, avustajat ja valitut painopisteet. Hallitsijapisteitä käytetään esimerkiksi teknologian kehittämiseen, provinssien kehittämiseen ja liittämään vasallivaltioita emämaihin.


title: Europa Universalis IV

text: Pelialueena toimii maailmankartta, joka koostuu provinsseista. Suurin osa provinsseista on pelin alussa jonkin valtion hallussa, mutta esimerkiksi Amerikan mantereella on runsaasti valloittamattomia provinsseja. Provinssit tuottavat yleensä pelaajalle dukaatteja, mutta kapinat ovat mahdollisia, jos provinssissa on levottomuutta.


title: Europa Universalis IV

text: "Europa Universalis IV":ssä on tehtäviä, joiden suorittaminen on vapaaehtoista. Tehtävä voi olla esimerkiksi naapurimaan provinssin valloittaminen, uuden mantereen löytäminen tai rakennuksien rakentaminen. Pelissä ei kuitenkaan ole tiettyä päämäärää, vaan pelaaja voi itse asettaa omat tavoitteensa. Pelin voi hävitä, jos menettää kaikki omat provinssinsa.


title: Europa Universalis IV

text: Diplomatia on tärkeä osa pelin mekanismeja. Liittolaisten hankkiminen, sotien julistaminen, vasallisoiminen ja toisten valtioiden vakoileminen ovat esimerkkejä diplomaattisista toiminnoista pelissä. Sotaan voi kutsua omia liittolaisia, jotka voivat kuitenkin olla hyväksymättä kutsua, mutta toisaalta kohdemaa voi kutsua omia liittolaisiaan mukaan sotaan. Taisteluita käydään sekä maalla että merellä, ja niiden lopputulokseen vaikuttavat armeijan tai laivaston suuruuden lisäksi sen moraali, kuri ja johtajan kyvyt.


title: Europa Universalis IV

text: Pelissä on suurin osa maailmanhistorian merkittävimmistä uskonnoista, kuten kuusi kristinuskon haaraa, kolme islamin haaraa, hindulaisuus ja juutalaisuus. Jokaisella uskonnolla on omat etunsa pelissä. Esimerkiksi katoliset valtiot voivat saada oman maan edustajan paaviksi, mikä mahdollistaa esimerkiksi ristiretket. Provinssien asukkaita voi kääntää ajan myötä toiseen uskontoon lähetyssaarnaajien avulla.


title: Europa Universalis IV

text: Pelissä on paljon satunnaisesti esiintyviä tapahtumia, jotka voivat helpottaa tai vaikeuttaa tavoitteiden saavuttamista. Moni tapahtuma perustuu historian tapahtumiin, kuten esimerkiksi Puola-Liettuan muodostuminen.


title: Europa Universalis IV

text: "Europa Universalis IV":n yksinpelit jakautuvat kahteen tyyppiin: normaaleihin peleihin, joissa voi käyttää huijauskomentoja ja palata aikaisemmaan pelitallennukseen, ja "Ironman"-pelimuotoon, jossa edellä mainitut ominaisuudet eivät ole käytettävissä, mutta pelaaja voi ansaita saavutuksia. Tämän lisäksi pelissä on moninpeli, jossa voi pelata muita pelaajia vastaan.


title: Europa Universalis IV

text: "Europa Universalis IV" sai pääasiassa positiivisia arvioita kriitikoilta, joiden keskimääräinen arvio pelistä oli 87/100 Metacritic-sivustolla. IGN antoi pelille 8,9 pistettä kymmenestä arvioiden sen olevan "Europa Universalis" -sarjan paras ja yksi lajityypin parhaista.


title: Europa Universalis IV

text: PC Gamer:n T. J. Haferin mukaan pelin valikot ovat selkeät ja tekoäly kehittynyt Paradoxin aiemmista peleistä. Myös Destructoidin Fraser Brown sanoi valikoiden olevan sarjan aiempia osia selkeämpiä ja kiitteli pelin vakautta sekä bugien vähäisyyttä. Suomen Gamereactorin Mika Sorvari puolestaan kehui peliä aiempia osia helpommin lähestyttäväksi, mutta ei pitänyt sen geneerisyydestä, kun taas "Pelaaja"-lehden Janne Pyykkönen kehui nättejä grafiikoita ja kaupankäynnin ominaisuuksia.


title: Europa Universalis IV

text: Kesäkuussa 2016 Paradox ilmoitti, että peliä oli myyty yli miljoona kappaletta.


title: Reino Rissanen

text: Reino Taavi Rissanen (13. heinäkuuta 1899 Juantehdas – 15. kesäkuuta 1967 Helsinki) oli suomalainen insinöörikenraalimajuri, joka toimi Valtion lentokonetehtaan toimitusjohtajana 1941–1946 ja Valmet Oy:n toimitusjohtajana 1951–1954.


title: Reino Rissanen

text: Rissanen kirjoitti ylioppilaaksi Lahden yhteiskoulusta 1920 ja valmistui diplomi-insinööriksi Teknillisen korkeakoulun koneinsinööriosastolta 1927. Hän suoritti Kadettikoulun insinööriupseeritutkinnon vuonna 1928 ja työskenteli sen jälkeen Suomen ilmavoimissa. Hän oli ilmavoimien teknillisenä tarkastajana 1933–1934 ja ilmavoimien teknillisen osaston päällikkönä 1934–1941, minkä jälkeen hän siirtyi Valtion lentokonetehtaan toimitusjohtajaksi. Sodan jälkeen Rissanen toimi Valmetin Tampereen-tehtaiden toimitusjohtajana 1946–1950 ja Valmet Oy:n toimitusjohtajana 1951–1954. Palattuaan puolustusvoimiin hän oli Puolustuslaitoksen tutkimuskeskuksen johtajana 1954–1960 ja asesuunnittelupäällikkönä 1960–1961. Hänet ylennettiin insinöörikenraalimajuriksi vuonna 1954.


title: Reino Rissanen

text: Rissanen oli Ilmailuinsinöörien kerhon puheenjohtajana 1938–1943 ja Suomen Ilmailuliiton toiminnanjohtajana 1954. Hän oli myös Tampereen Oopperayhdistyksen puheenjohtaja 1948–1954.


title: Shrine of Our Lady of Europe

text: Shrine of Our Lady of Europe on roomalaiskatolilainen pyhättö Europa Pointilla Gibraltarilla. Rakennus on luultavasti peräisin 1300-luvulta ja se palvelee nykyisin seurakuntaa. Kirkko on nimetty Neitsyt Marian mukaan, joka tunnetaan Gibraltarilla tittelillä "Our Lady of Europe".


title: Shrine of Our Lady of Europe

text: Nykyisen kirkon tilalla oli alun perin moskeija, jonka rakensivat 700-luvulla Iberian niemimaan valloittaneet maurit. Moskeija rakennettiin jossain vaiheessa ennen vuotta 1309. Moskeija muutettiin pyhätöksi espanjalaisten valloitettua Gibaltarin Don Rodrigo Ponce de Leonin johdolla vuonna 1462 ja se sai tuolloin nykyisen nimensä. Jonkin aikaa tämän jälkeen pieni puusta tehty Neitys Marian ja Jeesuksen patsas. Pyhätöstä tuli suosittu vierailupaikka Gibraltarinsalmen läpi kulkevien laivojen miehistöjen keskuudessa. Pyhättö selviytyi monista Gibraltaria kohdanneista vaikeuksista, kuten merirosvojen hyökkäyksiltä. Merirosvo Hali Hamat kuitenkin ryösti monet pyhätön arvoesineistä vuonna 1540. Bernardino Mendozan johtama espanjalaislaivasto kukisti myöhemmin merirosvot merellä. Kuningas Phillip II rakennutti pyhätölle paksummat seinät, jotta paikka voisi toimia tarpeen vaatiessa paikallisten suojana.


title: Shrine of Our Lady of Europe

text: Britit valtasivat Gibraltarin elokuussa 1704 ja brittiläiset merisotilaat ryöstivät pyhätön esineistöä ja heittivät muun muassa Neitsyt Marian ja Jeesuksen patsaan alas kalliolta. Puinen patsas hajosi, mutta sen osat kelluivat ja ne löysi myöhemmin merestä paikallinen kalastaja. Paloja säilytettiin myöhemmin Algecirasissa. Pyhätön käyttö väheni, se rappeutui ja se kärsi lisäksi vahinkoja myöhemmässä piirityksessä. Kuitenkin Neitsyt Marian ja Jeesuksen patsaasta tehtiin kopio, joka asetettiin paikallisen katedraaliin.


title: Shrine of Our Lady of Europe

text: Toukokuussa 1866 paikalle rakennettiin väliaikainen kappeli, jonka alttarin marmorin lahjoitti paavi. Varsinainen pyhättö oli edelleen rappeutumassa ja sitä käytettiin muun muassa armeijan öljyvarastona ja myöhemmin kirjastona. E.R. Kenyon kuvaili vuonna 1910 pyhättöä rumaksi pieneksi rakennukseksi parakkien vieressä. Armeija aikoi purkaa koko rakennuksen vuonna 1958, mutta tämä estyi kun se julistettiin historialliseksi monumentiksi. Pyhättöä alettiin jälleenrakentaa vuonna 1968 ja saman vuoden syyskuussa pidettiin ensimmäinen jumalanpalvelus pyhätössä miltei 300;n vuoteen.


title: Jefferson (jalkapalloilija, 1981)

text: Jefferson Vieira da Cruz eli Jefferson (s. 3. heinäkuuta 1981, Brasilia) on brasilialainen jalkapalloilija, pelipaikaltaan keskikenttä ja hyökkäys.


title: Jefferson (jalkapalloilija, 1981)

text: Jeffersonin ura alkoi Rio de Janeiron Flamengosta, josta hän siirtyi edelleen Banguun. Kaudesta 1999 lähtien kolme kautta Japanissa maan Kakkosliigaa ensin Sagan Tosussa ja sen jälkeen kaksi kautta Jokohamassa. Japanin jälkeen hän palasi Brasiliaan, jossa pelasi kolma kautta. Kauden 2008–2009 Jefferson Jefferson pelasi Meksikon Kakkosliigaa Cruz Azul Hidalgon joukkueessa.


title: Jefferson (jalkapalloilija, 1981)

text: Jefferson siirtyi brasilialaisen pelaajatuttavansa Ethien suosituksesta Suomeen kesällä 2009, jossa pelasi Ykköstä torniolaisessa TP-47:ssä.


title: Jefferson (jalkapalloilija, 1981)

text: Seuraavalla kaudella Jefferson siirtyi jatkamaan uraansa kotimaahan.


title: Blaine Yksiraiteinen

text: Blaine Yksiraiteinen on Stephen Kingin luoma kuvitteellinen hahmo Musta torni- kirjasarjassa. Nimensä mukaisesti Blaine on äänivallin rikkova juna, jonka tietokone on viottunut ajan kuluessa ja joka rakastaa arvoituksia yli kaiken.


title: Blaine Yksiraiteinen

text: Blainesta vihjataan "Mustan tornin" kolmannen kirjan, "" alussa, kun yksi sarjan päähenkilö Jake Chambers ostaa New Yorkissa vuonna 1977 Calvin Towerin omistamasta kirjakaupasta arvioituskirjan lisäksi "Charlie-veturi" -lastenkirjan, joka kertoo puhuvasta höyryveturista. Jo kirjan veturi antaa Jakelle luotaantyöntävän ensivaikutelman, mutta hän pitää sen silti mukanaan silloinkin, kun revolverimies Roland Deschain vetää Eddien ja Susannahin kanssa Jaken Rolandin maailmaan. Rolandin maailmassa Jake saa kuulla, että "Charlie-veturin" nimessä "char" tarkoittaa Rolandin maailmassa kuolemaa.


title: Blaine Yksiraiteinen

text: Rolandin ka-tet (eli joukko, jolla on yhteinen määränpää, tuossa tarkoituksessa Mustan tornin löytäminen) kohtaa kirjan loppupäässä raunioituneessa Ludin kaupungissa Blainen, joka ei vastaa ulkonäöllisesti "Charlie-veturin" höyryveturia, vaan muistuttaa enemmänkin vaaleanpunaista luotia. Kun järisevän Ludin alta uhkaa vapautua koko tienoon leviävää tappavaa hermokaasua, päättää Rolandin ka-tet paeta Blainella. Mutta he joutuvatkin julmaan ansaan, sillä Blaine on seonnut aikojen kuluessa ja on niin itsetuhoinen, että on päättänyt päättää päivänsä ajamalla Topeka-nimisen pääteaseman ohi kuiluun, ja Rolandin joukko on vaarassa joutua sen mukana sinne. Kirja loppuu siihen, kun Roland tekee sopimuksen Blainen kanssa, että jos arvoituksia rakastava Blaine ei ratkaise jotain heidän arvoitustaan, he saisivat jäädä eloon. Muussa tapauksessa, jos Blaine osaa vastata kaikkiin arvoituksiin ennen Topekaa, Roland ja hänen ka-tet kuolisivat myös. Blaine suostuu.


title: Blaine Yksiraiteinen

text: "Mustan tornin" neljännen osan, "" alussa Roland ja hänen ystävänsä alkavat kertoa arvoituksia Blainelle, toisinaan Jaken ostaman arvoituskirjan avulla ja joskus Rolandin itse keksimiä. Blaine osoittautuu ylivoimaiseksi ja jopa Roland, joka usein pysyy lujana, uhkaa luhistua Blainen voittamattomuudesta. Sitten Eddie keksi ovelan keinon pelastaa heidät Blainelta.


title: Blaine Yksiraiteinen

text: Alkujaan Eddie esitti itsestään ystävilleen humoristisen puolen, joka toi Rolandin mieleen hänen nuoruuden ystävänsä Cuthbert Allgoodin. Eddie myös kertoi vitsejä, joiden viehätystä Roland ei ymmärtänyt vaan mielsi ne vähemmän arvokkaaksi kuin arvoitukset. Koska Eddie olettaa vitsiensä olevan yhtä käsittämättömiä Rolandin maailmassa kaikille, hän esittää niitä Blainelle. Blaine väittää niiden olevan tyhmiä, mutta koska sopimuksen mukaan Blainen pitäisi osata vastata siihen, innostuu epätoivoon vajonnut Roland myös puristamaan Blainelta vastausta Eddien "arvoituksiin". Blainen tietokone menee oikosulkuun ja se pysähtyy Topekan kohdalla, jossa Roland ystävineen jatkaa matkaansa.


title: HMS Battleaxe (G18)

text: HMS Battleaxe (viirinumerot G18 ja D118) oli Yhdistyneen kuningaskunnan merivoimien Weapon-luokan hävittäjä.


title: HMS Battleaxe (G18)

text: Alus tilattiin Yarrow and Companylta Glasgow’sta. Sen köli laskettiin 22. huhtikuuta 1944 ja alus laskettiin vesille 12. kesäkuuta 1945. Se valmistui 23. lokakuuta 1947.


title: HMS Battleaxe (G18)

text: Alus saapui romutettavaksi 20. lokakuuta 1964.


title: HMS Broadsword (G31)

text: HMS Broadsword (viirinumerot G31 ja D31) oli Britannian Kuninkaallisen laivaston Weapon-luokan hävittäjä.


title: HMS Broadsword (G31)

text: Alus tilattiin Yarrow and Companylta Glasgow’sta. Sen köli laskettiin 20. heinäkuuta 1944 ja alus laskettiin vesille 4. helmikuuta 1946. Se valmistui 4. lokakuuta 1948.


title: HMS Broadsword (G31)

text: Alus saapui romutettavaksi 8. lokakuuta 1968.


title: Karl Ristikivi

text: Karl Ristikivi (16. elokuuta 1912 Läänemaa Viro – 19. heinäkuuta 1977 Solna, Tukholma, Ruotsi) oli virolais-ruotsalainen kirjailija.


title: Karl Ristikivi

text: Ristikivi pakeni 1943 Suomeen ja siirtyi 1944 Ruotsiin. Hän työskenteli vakuutusvirkailijana. Kirjailijana hän kuvasi realistisesti virolaista kaupunkielämää 1900-luvun vaihteen jälkeen sekä elämää pakolaisena. Aihepiiriin kuului myös keskiajan kuvaus. Lisäksi hän kirjoitti runoja, lastenkirjoja sekä Viron kirjallisuushistorian "Eesti kirjanduse lugu" (1954).


title: Ristseppälä

text: Ristseppälä (Žitkovo) on entinen lahjoitusmaa luovutetulla alueella Heinjoella, Venäjällä. Maa lahjoitettiin 1726 kenraalimajuri Ivan Šuvaloville. Valtio lunasti 1890 silloin 10 239 hehtaaria käsittäneen alueen kellogiasessori Reinhold Grotenfeltin perillisiltä.


title: Antti Suvanto

text: Antti Kustaa Suvanto (s. 26. huhtikuuta 1948, Nurmo) on johtokunnan neuvonantaja Suomen Pankissa. Suvanto väitteli valtiotieteen tohtoriksi Helsingin yliopistosta vuonna 1994. Hänen väitöskirjansa käsitteli valuuttamarkkinoiden mikrorakennetta.


title: Antti Suvanto

text: Suvanto on laaja-alainen ekonomisti ja hänellä on mittava ura Suomen Pankissa eri tehtävissä. Lisäksi hän on toiminut useissa kansainvälisissä ja kotimaisissa asiantuntijatyöryhmissä. Suvannon ajatuksia taloudesta voi lukea muun muassa Kalevasta, jonka kolumnistina Suvanto on toiminut vuodesta 2001 lähtien.


title: Antti Suvanto

text: Suvanto on kysytty esitelmöijä rahapolitiikasta, rahoitusmarkkinoista, talouspolitiikan koordinaatiosta ja talouskriiseistä. Antti Suvanto on tutustuttanut monet taloustieteen opiskelijat makrotaloustieteeseen, valuuttakurssimarkkinoihin sekä raha- ja pankkiteoriaan luennoidessaan tuntiopettajana Helsingin yliopistossa sekä Joensuun yliopistossa.


title: Antti Suvanto

text: Talouden ohella Suvanto on monipuolisen kiinnostunut kulttuurista ja on toiminut mm. taideoppaana Suomen Pankin 200-vuotisen taipaleen kunniaksi järjestetyissä taidenäyttelyissä pankin päärakennuksessa Helsingin Kruununhaassa vuonna 2011.


title: Antti Suvanto

text: Suvanto on naimisissa toimittaja Marja Salmelan kanssa. Antti Suvanto harrastaa pyöräilyä, teatteria ja musiikkia. Sotilasarvoltaan Suvanto on yliluutnantti.


title: Antti Suvanto

text:
Antti Suvanto aloitti työskentelyn Suomen Pankissa vuonna 1989. Hän on työskennellyt osastopäällikkönä johdon sihteeristössä, rahapolitiikka- ja tutkimusosastolla sekä kansantalousosastolla sekä johtokunnan neuvonantajana ja toimistopäällikkönä keskuspankkipolitiikan osastolla.
Lisäksi Suvanto on ollut finanssineuvoksena Suomen EU-edustustossa Brysselissä, Suomen Säästöpankkiliiton pääekonomistina, ekonomistina OECD:n sihteeristössä Pariisissa, tutkimusohjaajana Elinkeinoelämän tutkimuslaitoksessa, tutkimusjohtajana Yrjö Jahnssonin säätiössä ja tuntiopettajana Helsingin yliopistossa sekä Joensuun yliopistossa. Hän on myös opettanut valtakunnallisilla maanpuolustuskursseilla poikkeusolojen talouspolitiikkaa.


title: Antti Suvanto

text: Suvanto on Yrjö Jahnssonin säätiön hallituksen jäsen ja on aikaisemmin toiminut Valtion taloudellisen tutkimuskeskuksen ja Elinkeinoelämän tutkimuslaitoksen johtokunnissa. Lisäksi hän on toiminut Kansantaloudellisen yhdistyksen puheenjohtajana ja johtokunnan jäsenenä sekä Taloustieteellisen seuran puheenjohtajana ja johtokunnan jäsenenä.


title: Merenmittausalus Kaiku

text: Merenmittausalus "Kaiku" on Suomen valtion omistama alumiinirunkoinen katamaraani, joka toimii merenmittausaluksena Meritaito Oy:n alaisuudessa. Alus luovutettiin Merenkulkulaitokselle Uudenkaupungin Työveneen telakalta 12. kesäkuuta 2003. Noin 1,5 miljoonaa euroa maksanut "Kaiku" suunniteltiin pääosin Uudenkaupungin Työveneessä. Se oli myös ensimmäinen monikeilajärjestelmään rakennettu mittausalus. "Kaiku" suunniteltiin matalien vesialueiden ja erityisesti sisävesien mittauksiin.


title: Merenmittausalus Kaiku

text: Alus saa tarkkoja syvyystietoja monikeilainmittauksella ja hyvänä päivänä se ehtii kartoittaa noin kahden neliökilometrin alan. Syvyyskartoitustöitä tehdään neljän hengen miehistöllä ja työpäivä kestää normaalisti vähintään 12 tuntia. "Kaiku" voidaan kuljettaa maanteitse erikoiskuljetuksena vesistöstä toiseen.


title: Merenmittausalus Kaiku

text: Alus on kerännyt syvyystietoja sisävesillä, muun muassa Saimaalla 2003–2009, sen jälkeen Keiteleellä, Kallavedellä, Suvasvedellä ja syksyllä 2012 Juurusvedellä.


title: Merenmittausalus Kaiku

text: Aluksen kaksi päämoottoria ovat mallia Scania DSI 14 ja kumpikin teholtaan 368 kW. Apumoottoreina toimivat kaksi 25 kW:n Westerbekeniä. Aluksessa on kaksi peräsintä ja kaksi hydraulista potkuria. Aluksen maksiminopeus on 15 solmua, mutta työnopeus on 2–13 solmua. Kaikuluotausjärjestelmässä toimii useita laitteita. Mittalaite on Reson SeaBat 8101 240 kHz multibeam. Alus painaa 50 tonnia ja täydessä lastissa 105 tonnia.


title: Merenmittausalus Kaiku

text: Aluksella on kaksi 3 000 litran polttoainetankkia ja kolme 1 500 litran vesisäiliötä. Lisäksi WC:ssä on 1 500 litran säiliö. Aluksella on viisi yhden hengen hyttiä, messi, sauna, suihku, kaksi WC:tä ja työpiste tietojen jälkikäsittelyyn.


title: Luettelo televisiosarjan Twin Peaks jaksoista

text: Tämä on luettelo televisiosarjan "Twin Peaks" jaksoista.


title: Extrasolar Planets Encyclopaedia

text: Extrasolar Planets Encyclopaedia on tähtitiedettä käsittelevä verkkosivu, jonka perusti Jean Schneider Pariisin observatoriossa, Ranskassa helmikuussa 1995. Sivusto ylläpitää tietokantaa kaikista tunnetuista eksoplaneetoista sekä eksoplaneettakandidaateista.


title: Extrasolar Planets Encyclopaedia

text: Exoplanet Encyclopaedia lukee planeetaksi lähtökohtaisesti alle 13 Jupiterin massaisen taivaankappaleen. Se kuitenkin hyväksyy tietokantaansa myös alle 20 Jupiterin massaiset kiertolaiset, mikäli saman tähden ympärillä on havaittu vähintään yksi toinen planeetta. Lisäksi planeetan havaitseminen on täytynyt olla julkaistu vertaisarvioidussa julkaisussa tai ammattilehdessä. Ammattilaisastronomien kohdalla myös alan konferensseissa ilmoitetut löydökset hyväksytään tietokantaan.


title: Extrasolar Planets Encyclopaedia

text: Jokaisesta eksoplaneetasta kerrotaan niiden perusominaisuuksia kuten löytövuosi, massa, säde, kiertoaika, radan isoakselin puolikas, eksentrisyys sekä inklinaatio. Sivulla kerrotaan myös tietoja eksoplaneetan keskustähdestä sekä listataan planeettaa koskevia tutkimusjulkaisuja.


title: Zoltán Soós-Ruszka Hradetzky

text: Zoltán Soós-Ruszka Hradetzky (16. huhtikuuta 1902 Budapest – 8. heinäkuuta 1992 Kansas City, Yhdysvallat) oli unkarilainen ampuja ja olympiamitalisti. Hänen seuransa oli Honvéd Tiszti Sportegyesület. Soós-Ruszka Hradetzky voitti 50 metrin pienoiskiväärin makuuasentokilpailussa pronssia Los Angelesin olympiakisoissa 1932 ja oli samassa lajissa kahdeksas Berliinissä 1936.


title: Frank Schreiner

text: Francis Louis "Frank" Schreiner (24. maaliskuuta 1879 Saint Louis – 6. heinäkuuta 1937 Chicago) oli yhdysvaltalainen vesipalloilija ja olympiamitalisti. Hänen seuransa oli Missouri Athletic Club. Schreiner pelasi kyseisessä joukkueessa St. Louisin olympialaisissa 1904, joissa hän oli voittamassa pronssimitalia.


title: Kitana

text: Kitana on fiktiivinen hahmo Mortal Kombat videopelisarjassa. Hänen ääninäyttelijänä toimii Karen Strassman.


title: Kitana

text: Kitana on Sindelin ja Jerrodin biologinen ja Shao Kahnin adoptiotytär. Hänellä on paha kaksoissisar Mileena. Sindelin uhrattua itsensä puolustaessaan Edeniaa Shao Kahnin hyökkäykseltä, Shao Kahn adoptoi nuoren Kitanan ja kasvatti tämän tyttärenään asettaen Jaden tämän henkivartijaksi. Varttuessaan Kitana ihastui Liu Kangiin. Myöhemmin Kitana sai tietää totuuden menneisyydestään ja petti Shao Kahnin liittymällä Earthrealmin puolustajiin yhdessä Jaden kanssa.


title: Kitana

text: Vuoden 2011 Mortal Kombat pelissä Shao Kahn määrää Kitanan ja Jaden osallistumaan Mortal Kombat turnaukseen. Kitana taistelee Liu Kangia vastaan aikeenaan estää tätä voittamasta viimeistä taistelua, mutta epäonnistuu. Myöhemmin Raiden yrittää vakuuttaa Kitanan ottamaan selvää menneisyydestään sanomalla Shao Kahnin valehdelleen hänelle elämästään. Kitana kohtaa Mileenan Shang Tsungin piilopaikassa ja taistelee voitokkaasti Mileenaa vastaan. Kitana pakottaa Shang Tsungin tunnustamaan tekonsa Shao Kahnille, mutta järkyttyy kuultuaan Shao Kahnin määränneen hänet luomaan Mileenan ja ettei hän ole hänen oikea isä. Kitana vangitaan, mutta Jade vapauttaa hänet. Kaksikko liittyy Raidenin joukkoihin puolustamaan Earthrealmia Shao Kahnin invaasiolta. Myöhemmin Kitana saa surmansa taistelussa Sindeliä vastaan. Myöhemmin langennut Kitana taisteli Raidenia vastaan Netherrealmissa.


title: Kitana

text: Mortal Kombat X -pelissä Kitanasta tulee Netherrealmin uusi hallitsija Liu Kangin kanssa Shinnokin kukistuttua.


title: Kalliokohokki

text: Kalliokohokki ("Silene rupestris") on Euroopassa tavattava, kallioilla kasvava pienikukkainen kohokkikasvi.


title: Kalliokohokki

text: Moni- tai yksivuotinen kalliokohokki kasvaa 10–20 cm korkeaksi. Se on tyvestä asti haarova, pystyhkö, kalju ja yleisväritykseltään sinivihreä. Lehdet vaihtelevat muodoltaan kapeanpuikeista soikeisiin. Kukinto on monikukkainen ja harsu, kukat ovat pieniä. Sekä kukan verhiö ja teriö ovat viisilehtisiä. Verhiö on hoikka, 3–4 mm leveä. Terälehdet ovat valkoisia ja lanttokärkisiä. Suomessa kalliokohokki kukkii heinä-elokuussa. Hedelmä on kota.


title: Kalliokohokki

text: Kalliokohokkia kasvaa vain Euroopassa ja sen levinneisyysalue on varsin hajanainen. Lajia tavataan paikoin Espanjassa, Pyreneillä, Keski-Ranskassa, Alpeilla, Korsikassa, Sardiniassa, Karpaateilla, Norjassa sekä Etelä- ja Keski-Ruotsissa ja -Suomessa. Suomessa kalliokohokki on alkuperäislaji, jota tavataan paikoitellen Etelä- ja Keski-Suomesta. Ahvenanmaalta laji puuttuu. Lisäksi lajilla on muista Suomen esiintymistä erillinen populaatio Sallan–Kuusamon alueella.


title: Kalliokohokki

text: Kalliokohokki kasvaa avoimilla, laakeilla ja ohuthumuksisilla jäkäläkallioilla. Kasvupaikat voivat olla toisinaan äärimmäisen kuivia, mikä aiheuttaa suurta vuosittaista kannanvaihtelua.


title: Kaunosekoyökkönen

text: Kaunosekoyökkönen ("Amphipoea oculea") on eteläisessä Suomessa yleinen loppukesän ja alkusyksyn yöperhonen. Se muodostaa kolmen sisarlajinsa kanssa kanssa ryhmän, johon kuuluvien lajien erottaminen toisistaan voi olla huomattavan vaikeaa.


title: Kaunosekoyökkönen

text: Kaunosekoyökkönen kuuluu keskenään erittäin samannäköisten yökkösten muodostamaan kompleksiin, joskin se on ryhmän helpoimmin tunnistettava jäsen. Siipien pohjaväri on lämpimän ruskea, hieman punertavan tai sinertävänhohtoinen, mutta sävy vaihtelee paljon. Siipisuonet erottuvat tummanruskeina juovina. Samoin poikkiviirut, jotka ovat kaksinkertaiset ja sisempi poikkiviiru on etuosasta hieman varjostunut. Rengastäplä ja munuaistäplä erottuvat selvästi ja ovat väriltään joko oranssit tai rengastäplä on oranssi ja munuaistäplä valkoinen. Suomessa valkotäpläinen muoto on selvästi keltatäpläistä yleisempi. Munuaistäplän sisäreunassa ei ole koskaan tummaa varjostumaa ja sen sisällä on lenkin tekevä tumma viiru. Takasiivet ovat ruskeat, tyvestä vaaleammat. Siipiväli 28–32 mm.


title: Kaunosekoyökkönen

text: Hyvin samannäköinen ja yleinen laji on kalvassekoyökkönen ("Amphipoea fucosa"), minkä lisäksi Suomessa tavataan kahta harvinaisempaa seköyökköslajia. Varma lajinmääritys saattaa vaatia genitaalien tarkastelua.


title: Kaunosekoyökkönen

text: Kaunosekoyökköstä tavataan lähes koko Euroopassa ja idässä Siperian poikki Koreaan ja Japaniin saakka. Suomessa lajia tavataan pääasiassa Etelä- ja Keski-Suomessa, mutta yksittäishavaintoja on Keski-Lappiin saakka. Lento tapahtuu yhtenä sukupolvena alkaen heinä-elokuun vaihteessa ja päättyy syyskuun alkupuoliskolla.


title: Kaunosekoyökkönen

text: Yleinen, monenlaisissa ympäristöissä elävä perhonen. Sitä tavataan erityisesti kulttuuriympäristöissä, kuten puistoissa ja puutarhoissa, mutta myös lehti- ja sekametsissä ja jopa soilla. Perhosia tulee hyvin sekä valolle että syötille.


title: Kaunosekoyökkönen

text: Toukka elää heinien varsien sisällä ja piilotellen juurituppaissa. Se koteloituu maan alle. Muna talvehtii.


title: Kaunosekoyökkönen

text: Toukka elää monilla eri heinäkasveilla (Poaceae).


title: Suedehead

text: Suedehead oli 1970-luvun alkupuolen skinheadkulttuurin haara Isossa-Britanniassa. Suedeheadin erotti skinheadista kammattavan pituiseksi kasvatetut hiukset ja keskiluokkaisempi/toimistomaisempi arkipukeutuminen. Useat olivat edelleen työväenluokkaisia kuten skinheadit, mutta joillain suedeheadeilla oli valkokaulustyö. Naispuolista suedeheadeja kutsuttiin "sort":eiksi.


title: Suedehead

text: Suedet käyttivät kenkinään brogueita tai loafereita raskaiden maihareiden sijaan. Suedet käyttivät pukuja myös arkena (erityisesti Prince Of Wales ja kukonaskel-ruutukuviopukuja). Crombie-päällystakit ja lammasturkit tulivat yleisiksi. Paidoissa oli usein suuret napitetut kaulukset, ja yleisin tyyli oli isoruutuinen kauluspaita pidettynä hihattoman v-aukkoneuleen alla. Kestoprässättyjä Sta-Prest-suoria housuja käytettiin enemmän kuin skinien suosimia farkkuja.


title: Suedehead

text: Suedet kuuntelivat edelleen reggaeta, soulia ja ska:ta kuten skinitkin, mutta jotkut suedet kuuntelivat brittiläistä glam rockia kuten The Sweet, Slade ja Mott the Hoople.


title: Kalvassekoyökkönen

text: Kalvassekoyökkönen ("Amphipoea fucosa") on yleinen loppukesän yöperhonen. Se kuuluu sekoyökkösten sukuun, jonka lajit ovat huomattavan vaikeita erottaa toisistaan.


title: Kalvassekoyökkönen

text: Likimain keskikokoinen yökkönen, jonka siipien pohjaväri on yleensä vaalean harmahtava, mutta värisävy vaihtelee. Erityisesti siiven kärkiosassa ulomman poikkiviirun ja aaltoviirun väliin jäävä alue on vaihtelevansävyisen harmaa. Poikkiviirut ovat kaksinkertaiset ja erottuvat vaihtelevasti. Rengastäplä ja munuaistäplä erottuvat hyvin ja ovat yleensä väriltään oranssit, mutta munuaistäplä saattaa kuitenkin joskus olla valkoinen. Munuaistäplän sisällä tumma viiru tekee lenkin ja sisänurkassa on nähtävissä lähes aina tummaa varjostumaa. Takasiivet ovat ruskeat. Siipien kärkiväli 29–37 mm.


title: Kalvassekoyökkönen

text: Kalvassekoyökkösen erottaminen luotettavasti yleisestä kaunosekoyökkösestä ("Amphipoea oculea") tai kahdesta harvinaisemmasta lajista sekoyökköslajista voi vaatia genitaalipreparaatin tekoa.


title: Kalvassekoyökkönen

text: Levinneisyysalue ulottuu Keski-ja Pohjois-Euroopasta Siperiaan. Lajia tavataan Suomessa etelärannikolta ainakin Rovaniemen korkeudelle saakka. Perhoset ovat lennossa yhtenä sukupolvena heinäkuun lopulta syyskuun lopulle huipun ollessa elokuussa. Usein viimeiset havainnot tehdään lokakuun alussa.


title: Kalvassekoyökkönen

text: Kalvassekoyökkönen elää mitä erilaisimmissa kulttuuri- ja luonnonympäristöissä. Se saattaa kuitenkin suosia keskimäärin kosteampia elinpaikkoja kuin kaunosekoyökkönen. Perhonen on yleinen, usein erittäin runsaslukuinen ja yksilöt lentävät valolle ja makealla nesteellä kostutetulle syötille. Sopivalla paikalla se on runsain valolle lentävä perhoslaji.


title: Kalvassekoyökkönen

text: Toukka elää piilottelevaa elämää heinien korsissa ja juurituppaissa. Muna on talvehtiva elämänvaihe.


title: Kalvassekoyökkönen

text: Toukka elää heinäkasveilla (Poaceae).


title: Gibraltarin valtaus

text: Gibraltarin valtaus oli englantilaisten ja alankomaalaisten joukkojen 21.–23. heinäkuuta 1704 suorittama sotatoimi, jossa he valtasivat Gibraltarin Espanjalta Espanjan perimyssodan aikana. Englantilaiset valtasivat alueen alun perin Kaarle VI:n nimissä, mutta tämän hävittyä perimyssodan alue jäi kuitenkin briteille vuonna 1713 solmitulla Utrechtin sopimuksella.


title: Gibraltarin valtaus

text: Espanjan perimyssota alkoi kun Kaarle VI ja Filip V kilpailivat Espanjan kruunusta Kaarle II:n kuoltua vuonna 1700. Ranskan kuningas Ludvig XIV tuki sodassa Filipiä, joka oli hänen pojanpoikansa. Habsburgeihin kuuluneen Kaarlen taakse taas asettui Englannin, Alankomaiden ja Itävallan muodostama liittouma. Sodan myötä Englannille avautui mahdollisuus laajentaa vaikutusvaltaansa Välimerelle. Aluetta olivat perinteisesti hallinneet muut valtiot. Gibraltarin tärkeys tajuttiin nopeasti. Sieltä käsin oli mahdollista valvoa Gibraltarinsalmea ja sitä kautta koko Välimeren laivaliikennettä. Espanja oli kuitenkin jo hankkinut vahvan aseman alueella. Sillä oli hallussaan paitsi Gibraltar, mutta myös Ceuta salmen toisella puolella. Perimyssota kuitenkin käytännössä lamautti maan laivaston. Englantilaiset ja alankomaalaiset olivat keränneet joukkoja Portugaliin, joka tuki liittoumaa Felipeä vastaan.


title: Gibraltarin valtaus

text: Englantilaisten ja alankomaalaisten muodostama laivasto osasto lähti läntiselle Välimerelle toukokuussa 1704 amiraali George Rooken johdolla. Rooke neuvotteli 17. heinäkuuta upseeriensa kanssa siitä, mitä laivaston tulisi tehdä ja neuvotteluissa päädyttiin hyökkäykseen Gibraltaria vastaan. Laivasto saapui Gibraltarinlahdelle 21. heinäkuuta ja 1 800 miehen vahvuinen hollantilais-englantilaiset joukko Hesse-Darmstadin ruhtinas Georg von Hessen-Darmstadtin johdolla valtasi kannaksen mantereen ja Gibraltarinvuoren välissä. Näin Gibraltar eristettiin muusta Espanjasta. Espanjalaisilla ei ollut riittävästi joukkoja tai laivoja brittien ja hollantilaisten häätämiseksi. Tästä huolimatta espanjalaisten komentaja Marquis de Salines kieltäytyi Rooken vaatimasta antautumisesta.


title: Gibraltarin valtaus

text: Vaikka Gibraltar ei vielä vuonna 1704 ollut läheskään yhtä hyvin linnoitettu kuin se myöhemmin tulisi olemaan, sillä oli melko vahvat puolustukset, joihin kuului muun muassa 100 tykkiä. Rooke määräsi 23. heinäkuuta 15 brittiläistä ja hollantilaista sota alusta tulittamaan Gibraltarin puolustuksia. Seuraavien viiden tai kuuden tunnin aikana espanjalaisia kohti ammuttiin noin 15 000 laukausta lähietäisyydeltä. Espanjalaiset joutuivat ankaran tulituksen takia vetäytymään puolustusasemistaan, jolloin alkoi hyökkäyksen toinen vaihe. Englantilaiset ja hollantilaiset rantautuivat Old Molen päähän veneillä ja he kohtasivat vain vähäistä vastarintaa kaupunkia kohti vetäytyviltä espanjalaisilta. Espanjalaisilla oli hyvä syy vetäytyä, sillä he olivat asettaneet paikalle suuren miinan. Sen räjähtäessä noin 40 rantautujaa kuoli ja 60 haavoittui. Räjähdyksestä selviytyneet eivät kuitenkaan joutuneet paniikkiin, vaan pitivät asemansa samalla kun maihin tuli yhä lisää joukkoja.


title: Gibraltarin valtaus

text: Kun rantautumispaikka oli varmistettu joukot ottivat haltuunsa pienen linnakkeen kaupungin ja Old Molen välissä. Tämän jälkeen kaupungin ja englantilais-hollantilaisten joukkojen välillä ei enää ollut merkittäviä puolustusasemia. Tuon ajan sodankäynnin tapoihin kuului kuitenkin siviilien suojaaminen, joten etenemisen sijasta amiraali Rooke ehdotti uudelleen antautumista espanjalaisille. Seuraavana päivänä 24. heinäkuuta espanjalaiset antautuivatkin ja heidän sallittiin poistua marssien ja aseineen Espanjan hallitsemalle mantereelle.


title: Gibraltarin valtaus

text: Hyökkääjien tappiot olivat olleet kohtalaisen suuret; kuolleina menetettiin kaksi upseeria ja 57 sotilasta, sekä haavoittuneina kahdeksan upseeria ja 217 sotilasta. HesseDarmstadin ruhtinas nimitettiin Gibraltarin kuvernööriksi ja hänelle jätettiin kaikki liikenevät sotilaat. Paikalliset siviilit saivat päättää joko lähtevänsä tai jäävänsä, jääville taattiin samat oikeudet kuin heillä oli ollut Kaarle II:n kaudella. Lähtevät saivat ottaa mukaansa omistuksensa. Espanjalaiset yrittivät vielä myöhemmin epäonnistuneesti vallata alueen takaisin. Viimeinen hyökkäys tehtiin vuoden 1705 maaliskuussa. Vuonna 1713 solmittu Utrechtin sopimus tunnusti Felipen Espanjan kuninkaaksi, mutta toisaalta Espanja joutui luovuttamaan Gibraltarin ja Minorcan. Espanja yritti vielä myöhemmin vallata epäonnistuneesti Gibraltarin niin sanotun suuren piirityksen avulla, mutta tämäkin yritys epäonnistui ja jäi viimeiseksi Espanjan sotilaallisista yrityksistä vallata Gibraltar.


title: Suosekoyökkönen

text: Suosekoyökkönen ("Amphipoea lucens") on hyvin vaikeasti tunnistettava, kosteilla paikoilla tavattava pienehkö yökköslaji.


title: Suosekoyökkönen

text: Suosekoyökkönen on Suomen lajiston vaikeimmin lajilleen tunnistettavia yökköslajeja ja lajinmääritystä varten perhosesta on käytännössä tarpeen tehdä genitaalipreparaatti. Erityisen samannäköinen laji on selvästi yleisempi kalvassekoyökkönen ("Amphipoea fucosa").


title: Suosekoyökkönen

text: Pienehkö yökkönen, jonka etusiipien pohjaväri on tumma, lämpimän kellanruskea. Siipisuonet ja poikkiviirut erottuvat hyvin ja siiven kärkiosassa ulomman poikkiviirun ja aaltoviirun välissä on tyypillisesti violettia sävyä. Poikkiviirut ovat yleensä kaksinkertaiset, mutta joskus jopa kolminkertaiset ja siiven keskiosan poikki kulkeva keskivarjo voimakas. Rengastäplä ja munuaistäplä erottuvat hyvin ja ovat useimmten väriltään kellanoranssit, joskin munuaistäplä on osalla yksilöitä kirkkaan valkoinen. Munuaistäplän sisänurkka on varjosteinen ja sen sisällä on lenkin muotoinen tumma viiru. Takasiivet ovat ruskeat. Siipiväli 31–35 mm.


title: Suosekoyökkönen

text: Britteinsaarilla, Keski- ja Pohjois-Euroopassa tavattava laji, jonka levinneisyys tunnetaan puutteellisesti, sillä luotettava määritys on vaikeaa. Se kuitenkin vaikuttaa seurailevan rannikoita. Idässä perhosta on tavattu Keski-Aasiassa saakka. Suomessa laji on laajalle levinnyt, mutta selvästi harvinaisempi kuin kauno- tai kalvassekoyökkönen. Sitä tavataan etelärannikolta ja saaristosta ainakin Kemi-Kajaani-linjalle saakka. Perhoset lentävät yhtenä sukupolvena heinäkuun puolivälistä syyskuun alkupuolelle. Lennon huippu on vasta elokuun loppupuoliskolla, hieman myöhemmin kuin muilla sekoyökkösillä.


title: Suosekoyökkönen

text: Paikoittainen kosteikkolaji, jota tavataan soilla, etenkin rämeillä, saaristossa, rannoilla ja soistuvissa metsissä. Suhteellisesta harvinaisuudestaan huolimatta sopivalla paikalla se voi kuitenkin olla runsaslukuinen. Perhoset tulevat sekä valolle että makealle syötille.


title: Suosekoyökkönen

text: Toukka elää ravintokasvia kasvavissa mättäissä ja koteloituu maahan. Muna talvehtii.


title: Suosekoyökkönen

text: Toukan ravintokasvi Suomessa on tupasvilla ("Eriophorum vaginatum"). Ulkomailla se elää myös muilla heinäkasvieilla ja erityisesti siniheinällä ("Molinia caerulea").


title: Kano (Mortal Kombat)

text: Kano on fiktiivinen hahmo pelisarjassa Mortal Kombat. Hänen ääninäyttelijänä toimii Michael McConnohie.


title: Kano (Mortal Kombat)

text: Kano on entinen Black Dragon rikoskartellin johtaja ja Shao Kahnin joukkojen kenraali. Kano on Sonya Bladen ja Jaxin arkkivihollinen. Kano esiintyi ensimmäisen kerran alkuperäisessä Mortal Kombat pelissä, jossa hän osallistui Mortal Kombat turnaukseen aikeenaan varastaa rikkaudet Shang Tsungin temppelistä. Myöhemmin Kano joutui vangiksi mutta hän onnistui vakuuttamaan Shao Kahnin säästämään hänen henkensä vastineeksi aseiden toimituksesta tämän armeijalle.


title: Kano (Mortal Kombat)

text: Vuoden 2011 Mortal Kombat pelissä Kano taistelee Johnny Cagea, Sonya Bladea ja Smokea vastaan, mutta häviää heille. Juuri Kano pelasti Kabalin asentamalla häneen hengityslaitteen, joka piti Kabalin hengissä. Kanon kohtalo jäi epäselväksi pelin lopussa, mutta hänen uskotaan selviytyneen hengissä.


title: Sega Dreameye

text: Sega Dreameye () on Segan kehittämä ja julkaisema lisälaite Sega Dreamcastille. Sillä pystyi ottamaan Still-kuvia ja sitä pystyi käyttämään verkkokamerana.


title: Sega Dreameye

text: Muutamat pelit tukivat sitä. Sega Dreameyetä ei julkaistu koskaan Pohjois-Amerikassa eikä Euroopassa.


title: Mongols MC

text: Mongols MC on kansainvälinen rikollinen moottoripyöräkerho. Se on perustettu 5. joulukuuta 1969 Montebellossa, Kaliforniassa. Sillä on toimintaa Yhdysvalloissa, Meksikossa, Italiassa, Saksassa, Australiassa ja Pohjoismaissa. Suomeen Mongols tuli vuonna 2011.


title: Tummasekoyökkönen

text: Tummasekoyökkönen ("Amphipoea crinanensis") on pienehkö, sekoyökkösten huomattavan vaikeasti määritettäviä lajeja sisältävään sukuun kuuluva yökköslaji. Se on sukunsa lajeista Suomessa selvästi harvinaisin ja vuoden 2010 kansallisessa uhanalaisarvioinnissa luokiteltu vaarantuneeksi (VU).


title: Tummasekoyökkönen

text: Tummasekoyökkösen lajinmääritys vaatii genitaalipreparaatin tutkimista. Koirailla se on kuitenkin helppoa, sillä sivulämssän muoto on täysin erilainen kuin kolmella muulla muutoin ulkonäöltään erittäin samankaltaisella sekoyökköslajilla.


title: Tummasekoyökkönen

text: Siipien pohjaväri on punertavan tummanruskea, mutta sävy vaihtelee yksilöittäin. Siivet ovat kuitenkin aina melko tasaväriset. Poikkiviirut ovat kaksinkertaiset eivätkä erotu kovin selvästi. Myös keskivarjo on heikko. Munuaistäplän takanurkka on lähes aina tummalla värillä varjostunut ja täplässä on tumma viiru, joka tekee silmukan. Rengastäplä ja munuaistäplä ovat yleensä oranssit, mutta munuaistäplä saattaa joskus olla valkoinen. Takasiivet ovat ruskeat, tyveä kohti vaalenevat. Siipiväli 28–32 mm.


title: Tummasekoyökkönen

text: Tarkka esiintymisalue on kuitenkin huonosti tunnettu, sillä riittävän luotettava lajinmääritys on haasteellista. Euroopassa havaintoja on Britteinsaarilta ja Pohjoisesta Länsi-Euroopasta Baltiaan ja idässä Baikalin ja Tianshanin alueilta. Lajin levinneisyys Suomessa oli painottunut Ahvenanmaalle , jossa se on paikoitellen jopa runsaslukuinen, sekä lounaissaaristoon. Sitä on myös tavattu harvakseltaan pitkin etelärannikkoa ja yksitellen jopa sisämaasta.


title: Tummasekoyökkönen

text: Tummasekoyökkönen lienee esiintymiseltään erittäin paikoittainen. Sitä on tavattu hiekkapohjaisilla, melko kuivilla paikoilla, mutta elinympäristövaatimukset tunnetaan huonosti. Perhoset tulevat sekä valolle että syötille.


title: Tummasekoyökkönen

text: Talvehtiva vaihe on muna.


title: Tummasekoyökkönen

text: Toukkia on löydetty ainakin kurjenmiekkojen ("Iris") kasvustoista. Se saattaa elää myös heinillä. Ravintokasvivalikoima tunnetaan huonosti.


title: Kasımpaşa SK

text: Kasımpaşa Spor Kulübü on vuonna 1921 perustettu jalkapalloseura Istanbulista, Turkista. Se pelaa Turkin Superliigassa, johon se nousi kaudeksi 2012–13. Korkeimmalla sarjatasolla seura on pelannut aiemmin vuosina 1959-1964, 2007-2008, 2009-2011.


title: Tarhakohokki

text: Tarhakohokki ("Silene armeria") on punakukkainen kohokkikasvi. Lajia viljellään myös koristekasvina.


title: Tarhakohokki

text: Yksivuotinen tarhakohokki kasvaa 20–40 cm korkeaksi. Kasvi on pysty, kalju, sinivihreä ja yläosastaan tahmea. Aluslehdet ovat suikeita, varsilehdet ovat yli 1 cm:n levyisiä, puikeita ja sepiviä. Kukinto on monikukkainen ja huiskilomainen. Kukan verhiö ja teriö ovat viisilehtisiä. Verhiö on kalju, noin 7 mm leveä ja siinä on noin 10 matalaa suonta. Terälehdet ovat lanttokärkisiä sekä väriltään ruusunpunaisia tai harvoin valkoisia. Suomessa tarhakohokki kukkii heinä-elokuussa. Hedelmä on kota.


title: Tarhakohokki

text: Tarhakohokki on alun perin kotoisin Keski- ja Etelä-Euroopasta, mutta on monin paikoin Euroopassa levinnyt puutarhoista luontoon. Suomessa tarhakohokkia tavataan harvinaisena viljelykarkulaisena eripuolilla Suomea Kemin korkeudelle saakka.


title: Tarhakohokki

text: Luonnossa tarhakohokki viihtyy kallioilla, tienvarsilla ja joutomailla.


title: Tarhakohokki

text: Tarhakohokkia viljellään toisinaan puutarhakasvina.


title: Gabriella Völgyesi

text: Gabriella Völgyesi (s. 1977) on unkarilainen poplaulaja. Hän on soittanut pianoa jo 7-vuotiaasta. Hän esiintyi ensimmäisen kerran yleisölle vuonna 1992. Hän aloitti vuonna 1999 Unique-nimisessä yhtyeessä. 2006 vuonna yhtye julkaisi Best of Unique -nimisen kokoelmalevyn.


title: Radikaali Venstre

text: Radikaali Venstre () on tanskalainen sosiaaliliberaali puolue. Tanskalaisessa politiikassa puolue kuuluu sosiaalidemokraattien, Sosialistisen kansanpuolueen ja Yhtenäisyyslistan muodostamaan punaiseen blokkiin ja se osallistui sosiaalidemokraattien johtamaan hallitukseen voitettuaan vuoden 2011 vaalit. Puoluetta pidetään sosiaalisilta arvoiltaan vasemmistolaisena, mutta talouspolitiikaltaan Radikaali Venstre eroaa muusta hallituksesta.


title: Radikaali Venstre

text: Radikaali Venstre perustettiin militarismia vastustaneiden ja vasemmistolaisempien edustajien erotessa Venstrestä toukokuussa 1905. Alkuvuosina puolueen kannattajakunta koostui koulutetuista, pienviljelijöistä ja käsityöläisistä.


title: Radikaali Venstre

text: Perinteisesti Radikaali Venstre on antanut tukensa tarpeen mukaan joko vasemmistolaiselle tai oikeistolaiselle hallitukselle. Vuoden 2001 vaalien jälkeen puolue on ollut selkeämmin osa vasemmiston muodostamaa punaista blokkia muiden keskustalaisten puolueiden, kristillisdemokraattien ja keskustademokraattien, menetettyä paikkansa kansankäräjillä.


title: E-100

text: Panzerkampfwagen E-100 oli saksalainen superraskas panssarivaunu, jota kehiteltiin toisen maailmansodan lopussa.


title: E-100

text:
Waffenamt tilasi suunnitelman vaunusta kesäkuussa 1943. Se oli raskain "Entwicklung-sarjan" (E) panssarivaunu. Tarkoituksena oli standardisoida, (eli saada mahdollisimman moni komponentti sopimaan muihin E-sarjan vaunuihin). Projekti oli rinnakkainen Porschen Maus-panssarivaunulle.
Adlerwerke esitteli E-100-suunnitelman maaliskuussa 1944. Heinäkuussa 1944 Hitler määräsi superraskaiden vaunujen projektit lakkautettavaksi.
Työtä jatkettiin kuitenkin hitaalla vauhdilla kolmen työntekijän kootessa vaunua.


title: E-100

text: Suunnitelmissa oli käyttää vaunussa HL230-moottoria tai uutta 1200 hevosvoiman moottoria, jota ei vielä ollut olemassa. HL230 oli sama moottori jota käytettiin Panther- ja Tiger II -tankeissa. Sen teho oli riittävä 45-tonniselle Panther-tankille ja alitehoinen jo 70-tonniselle Tiger II:elle.


title: E-100

text: Rungossa oli viisto panssari, tyypillinen vuoden 1943 loppupuolen ratkaisu, jolla saatiin panssariin lisää suojavaikutusta lisäämättä kuitenkaan painoa. Telapyörät olivat limittäiset, niin kuin Tiger II:sessa ja Pantherissa.


title: E-100

text: Ensimmäinen prototyyppi ei koskaan valmistunut ja liittoutuneet löysivät sen tehtaalta vuonna 1945. Britit siirsivät vielä keskentekoisen panssarivaunun, ja sen jälkeen se romutettiin.


title: Fabian Picardo

text: Fabian Picardo (s. 1972) on gibraltarilainen poliitikko, joka toimii maansa pääministerinä joulukuusta 2011 alkaen.


title: Fabian Picardo

text: Picardo syntyi Gibraltarilla ja opiskeli oikeustiedettä Oxfordin yliopistossa. Lakimiehen tutkintonsa päätteeksi hän auskultoi Inns of Court School of Law'ssa Lontoon Gray's Inn'issä. Hänet valittiin Gibraltarin sosialistisen työväenpuolueen (Gibraltar Socialist Labour Party, GSLP) johtoon puolueen pitkäaikaisen puheenjohtajan Joe Bassanon seuraajaksi huhtikuussa 2011, ja kahdeksan kuukautta myöhemmin hänestä tuli pääministeri. Myös pääministerinä hänen edeltäjällään, Peter Caruanalla, oli takanaan pitkä virkakausi.


title: Fabian Picardo

text: Ennen GSLP:hen liittymistään Picardo toimi Liberaalipuolueessa ja sitä ennen hän oli perustamassa Kansallispuoluetta.


title: Fabian Picardo

text: Picardo on naimisissa ja hänellä on vuonna 2012 syntynyt poika. Hän on Gibraltarin genovalaista sukua, hänellä on työväenluokkainen tausta ja hänen isoäitinsä osallistui Espanjan sisällissotaan tasavaltalaisten puolella.


title: Altti Järvinen

text: Altti Johannes Järvinen (19. kesäkuuta 1889 Harjavalta – 4. maaliskuuta 1982 Pori) oli suomalainen hammaslääkäri ja kuoronjohtaja.


title: Altti Järvinen

text: Järvinen aloitti kuorolaulun jo kouluaikoinaan Lahdessa ja opiskellessaan kuului Ylioppilaskunnan Laulajiin sekä Helsingin yliopiston Satakuntalaisen Osakunnan kuoroon. Vuonna 1919 hän perusti Porin Suojeluskunnan mieskuoron toimien sen johtajana Suojeluskuntien lakkauttamiseen vuoteen 1944 saakka. Sen jatkajaksi perustettiin Järvisen aloitteesta Porin Mies-Laulu, jonka taiteellisena johtajana hän oli 1945–1965. Vuonna 1945 Järvinen oli mukana perustamassa Suomen Mieskuoroliittoa. Myöhemmin hän toimi sen kunniapuheenjohtajana vuodesta 1968 lähtien kuolemaansa saakka. Altti Järviselle on myönnetty Suomen Mieskuoroliiton kunniamerkki nro 3. Professorin arvonimi hänelle myönnettiin vuonna 1969.


title: Altti Järvinen

text: Järvinen valmistui hammaslääkäriksi vuonna 1915 ja toimi yksityishammaslääkärinä Porissa vuoteen 1970 saakka. Muistelmateoksensa hän julkaisi vuonna 1968.


title: Altti Järvinen

text: Järvinen osallistui Suomen sisällissotaan valkoisten joukoissa, ja toimi myöhemmin Porin Seudun Rintamamiesyhdistyksen puheenjohtajana.


title: PIM

text: PIM oli helsinkiläinen rockyhtye, joka sai alkunsa vuonna 1984. Bändin perustajia olivat Ninni Manninen (laulu), Maria Lumikangas (basso) sekä Päivi (kitara). Päivi lähti varhain yhtyeestä, ja tilalle kitaristiksi tuli Vilma Vainikainen.


title: PIM

text: Alkuun Ninni soitti rumpuja laulamisen ohella varsinaisen rumpalin puuttuessa. Muutaman tilapäisen soittajan jälkeen yhtyeeseen pyydettiin vihjeen perusteella rumpaliksi Marianne Loppi, joka oli soittanut aiemmin yhtyeessä Geisha.


title: PIM

text: PIM keikkaili Suomessa ja Ruotsissa, sekä levytti studiossa kolme singleä. Vuonna 1985 julkaistiin Nancy Sinatran kappale ""These boots are made for walking"" sekä oma kappale ""Drink it"". ""Fade away"" jäi viimeiseksi levytykseksi. Yhtye on saanut vaikutteita Sinatran lisäksi muun muassa The Crampsiltä ja Link Wrayltä. Ensisinglen B-puolen raita, ""Dee-Lay"", sai innoituksensa The Nights of Iguana -yhtyeen basisti Dile Kolasesta, joka tunnetaan myös nimellä Delay. Delay antoi PIMille musiikillisia neuvoja muun muassa sovitukseen liittyen. Sen lisäksi yhtyeet keikkailivat usein yhdessä, mutta keikalle lähtiessä Delay oli, nimensä mukaisesti, monesti vähällä myöhästyä.


title: PIM

text: Vuonna 1986 yhtyeen jäsenistössä tapahtui muutoksia. Kesällä PIM käytti keikoilla kakkoskitaristia, joka ei jäänyt pysyväksi jäseneksi. Sitten rumpali Marianne lähti Ranskaan opiskelemaan. Yhtye päätyi valitsemaan uudeksi rumpaliksi lähipiiristään tutun Ykä Knuuttilan (Musta Paraati, Shadowplay), joka oli mukana levyttämässä ""Fade away"" -singleä.


title: PIM

text: Lepakko eli Helsingin Lepakkoluola oli merkittävässä asemassa yhtyeelle niin harjoittelu- kuin esiintymisasujen hankintapaikkana, sekä kokoonpanon syntymisessä, "henkinen koti". Yhtyeen esiintymisessä garage-tyylisen rock-musiikin ohella tärkeitä olivat vaaleat, pulleat peruukit, kimaltavat lurex-mekot sekä pitkävartiset platform-kengät.


title: PIM

text: PIM keskittyi soittamiseen ja hauskanpitoon. "Kaikki oli hyvin sattumanvaraista", sanoi yhtyeen kitaristi Vilma. Yhtye ei koskaan tehnyt LP-levyä. Yhtyeen tarina päättyi vuonna 1988. PIM jätti jäähyväiset kuvattuna yleisellä kaatopaikalla Iltalehden juttuun.


title: PIM

text: Yhtyeen nimi oli peräisin klassisesta Carl Barksin Aku Ankka -tarinasta ""Vaarallinen lelu"", jossa Aku hypnotisoituu sanoilla "PIM! Olet kana!"


title: Matti Lehtonen

text: Matti Lehtonen (s. 10. tammikuuta 1935) on suomalainen entinen lentopalloilija.


title: Matti Lehtonen

text: Porin Pyrintöä edustanut Lehtonen pelasi Suomen lentopallomaajoukkueessa 45 ottelua vuosina 1957–1963. Vuoden parhaaksi lentopalloilijaksi hänet valittiin vuonna 1957.